text: 1Musyashgantsinogpis papänin wanuptin tsurincunapag herencian quëdashganta. Tsaynog captinpis wamra manarag mözuyarga ashmagninpa maquilanchöragmi caycan. 3Tsaynoglami Israel runacunapis cargan Jesucristuta manarag chasquicur. Ashmagninpa maquincho wamra caycashgannogmi paycunapis Moisés escribishgan leycunapa munaynincho cargan. 4Tsay leycunapa munaynincho caycaptinmi Tayta Diosnintsi tsurin Jesucristuta cay patsaman cachamushga. Paypis cay patsacho yurircur Israel runacunanog tsay leycunapa munaynincho cargan. 5Nircur cruzcho wanorgan jutsa rurashgantsipita perdonamaptintsi paypa wamrancunana canantsipagmi. 6Wamran captintsimi Tayta Diosnintsi nogantsiman cachamushga tsurin Jesucristo promitishgan Santu Espirituta. Santu Espirituta chasquicurnami cananga Tayta Diosta manacur imaypis: “¡Papá!” niycantsi. 7Santu Espirituta chasquicushgana caycarga manami ashmaynognatsu caycantsi, sinöga Tayta Diosnintsipa wamrancunanami caycantsi pay promitimashgantsi herenciata chasquinantsipag. 8Jesucristuta manarag chasquicurmi gamcunaga Diostanogpis ïdulucunata adorar Satanaspa munaynincho cashcanqui. Tsaymi paypa ashmayninnogla cawapäcorgayqui. 9Tsaynog cawaycashgayquipita Tayta Diosnintsi perdonaycäshuptiquega ¿imanirtag yapay ashmaynog cayta munarcaycanqui? Moisés escribishgan leycunata cumpliyta munarga yapaymi ashmaynog ricacurcaycanqui. 10Noga musyashcä Israel runacunapa diawardancunata y aniversariuncunatapis respitarcaycashgayquita. Tsaynogpis musyashcä lulu quillacunata y paycunapa waquin fiestancunatapis respitarcaycashgayquita. ¿Imanirtag yarparcaycanqui tsay diawardacunata respitarrag Tayta Diosnintsi munashgannog cawarcaycashgayquita? 11Tsaynog capäcuptiquega ¿manacaglapagtsurag Jesucristupa wilacuyninta gamcunata yachatsishcä? 12Waugui-panicuna, Moisés escribishgan leycunapa munaynincho noga mana cashgänog gamcunapis capäcunquiman. Gamcuna cagcho captë alimi chasquipäcamashcanqui. ¿Imanirtag cananga yachatsishgäta manacagman churaycanqui? 13Musyapäcushgayquinogpis gueshyaycarmi gamcuna cagman shamorgä Jesucristupa wilacuyninta wilacunäpag. 14Tsaynog gueshyaptëpis gargamänayquipa trucanga cuyapämashpayqui angiltanogragmi chasquicamargayqui. Tsaynogpis chasquicamargayqui quiquin Señornintsi Jesucristutanogmi. 15Cananga ¿imanacäcushcanquitag mana alina ricapäcamänayquipag? Naupataga cuyapämashpayqui nawë trucatsina captenga nawiquita jorgurir churapämaytami munargayqui. 16¿Tsaynog caycartsurag Jesucristupa wilacuyninta yachatsishgäpita cananga nogapa conträ sharcurcaycanqui? 17Lutan yachatsicogcunaga: “Tayta Diosnintsi munashgannog cawanayquitami munaycä” neg-tumpalami lutanta yachaycätsishunqui. Paycuna tsaynog yachaycätsishunqui manami Tayta Diosnintsi munashgannog cawanayquita munartsu, sinöga quiquincuna yachatsishgancunata chasquicur nogacuna yachatsishgäcunata manacagman churanayquita munarmi. 18Tsaynog runacunataga ama chasquipaytsu. Gamcunawan captë mana chasquipashgayquinogla gamcunawan mana captëpis ama chasquipaytsu. 19Cuyay waugui-panicuna, Jesucristupa wilacuyninta shumag mana tantyapäcuptiquimi wawan lutanta ruraptin warmi laquicushgannog gamcunapag nogapis fiyupa laquicö. 20¡Gamcuna cagcho maynapis caycämanna shumag tantyatsinäpag! Tsaymi gamcuna cagman shamuyta mana camäpacur cay cartalata apaycätsimö. 21Moisés escribishgan leycuna nishgannog cawayta munarga pay imata escribishgantapis shumag tantyacäriy. 22Moisés escribishganchöga niycan Abraham ishcay tsuriyog cashgantami. Jucag tsurin cargan ashmaynin Agarcho y jucag tsurinnami cargan warmin Saracho. 23Ashmaynincho cag tsurenga manami Tayta Diosnintsi promitishgan cag tsurintsu cargan. Warmincho cag tsurinmi itsanga Tayta Diosnintsi promitishgan cargan. 24Abrahampa ashmaynin Agarga Arabiacho caycag Sinaí jircanogmi caycan. Tsay jircachömi Israel runacuna Tayta Diosta promitergan Moisés escribishgan leycunata imaypis cumplinanpag. Tsaymi Agar ashmay cashgannog Moisés escribishgan leycunata cumplegcunaga Jerusalencho tagcuna y waquin Israel runacunapis ashmaynog carcaycan. Paycunapa mamanga Sinaí jircami caycan. 26Jesucristuta chasquicuptintsi nogantsipa mamantsega ciëlucho cag Jerusalenmi caycan. Tsaymi manana ashmaynognatsu caycantsi, sinöga librinami caycantsi Tayta Dios munashgannog cushishga cawanantsipag. 27Ciëlucho cag Jerusalén atsca wawayog cananpag cashganpitaga Tayta Diosnintsipa palabranchöpis caynogmi niycan: “Wawaynag carpis laquicunayquipa trucanga cushicuy. Cananga lapan warmicuna wawayog cashganpitapis más atsca wawayognami canquipag.” 28Waugui-panicuna, gamcunaga Jesucristuta chasquicur ciëlucho cag Jerusalenpa wawancunami carcaycanqui. Tsaynogpis gamcunami Sarapa wawan Isaacnog Tayta Dios promitishganta chasquinayquipag carcaycanqui. 29Agarpa wawan Sarapa wawanta chiquishgannogmi cananpis Moisés escribishgan leycunata cumplitsegcunaga Jesucristuta chasquicogcunata chiquircaycan. 30Isaacta Agarpa wawan chiquiptin ¿manacu yarpapäcunqui Tayta Diosnintsipa palabranchöpis Sara caynog nishganta: “Manami ashmaypa wawanwan wawä herenciata raquipänacunmantsu. Tsaynog caycaptenga ashmay cag warmitaga wawantinta garguriycuy”? Tsay escribiraycashgannogla gamcunapis leycunata cumplitsiyta munagcunata juntacashgayquiman ama chasquipaytsu. 31Waugui-panicuna, nogantsega manami ashmay cag warmipa wawannogtsu caycantsi, sinöga Sarapa wawannogmi.


c: text/html

text:
Manuel A. Odría
Juan Manuel Alfredo Odría Amoretti [1] sutiyuq runaqa (*26 ñiqin ayamarq'a killapi 1896 paqarisqa Tarma llaqtapi - †18 ñiqin hatun puquy killapi 1974 wañusqa Lima llaqtapi) huk piruwanu awqaq pusaqmi, kawpaqpas karqan.
Tayta:
Mama:
Warmi: María Delgado Romero
29 ñiqin kantaray killapi 1948 p'unchawpis huk awqaq pusaqkunawan José Luis Bustamante y Rivero sutiyuq Piruwpa umalliqninta wamink'a maqaypi kamachinamanta qarqurqan. Allpa wira ruruchina, huk hatun ruruchinakunatam llaqtarirqan.
Ruwanakuna[llamk'apuy | pukyuta llamk'apuy]
- Rebagliati sitiyuq sapan hanpi wasi.
- Aska Yachay sapankunata.
- Llaqtahuñuypa kancha (1952)
- Alli qillayta chaskiyaq llamk'akuq runakuna
- Aristoteles Onassista aqtuchiran qillayta, Piruwki hatun quchaman hatikamunqanmanta [2].
Pukyu willanakunakuna[llamk'apuy | pukyuta llamk'apuy]
- ↑ Por enemistad le motejaron, según Scorza su otro nombre es Alfredo
- ↑ Peter F. Klarén: "Nación y sociedad en la historia del Perú", ISBN 978-9972-51-095-3

robotstxt: allowed

filter: keep


text:
Raúl González
Raúl González Blanco, Raúl sutiyuq runaqa (* 27 ñiqin inti raymi killapi 1977 paqarisqa Madrid (Ispaña) llaqtapi - ) mama llaqtayuq Ispaña piluta hayt'aqmi.
Tayta: ; Mama:
Warmi: Mamen Sanz (30 ñiqin inti raymi killapi 1999 watamanta).
Churinkuna: Jorge (*2000), Hugo (*2002), Héctor wan Mateo (*2005).
Yuyarina
Klubkuna[llamk'apuy | pukyuta llamk'apuy]
Suñaykuna[llamk'apuy | pukyuta llamk'apuy]
Mama llaqta kampiunatukuna[llamk'apuy | pukyuta llamk'apuy]
Mamallaqtapura kupakuna[llamk'apuy | pukyuta llamk'apuy]
(*) Incluyendo la Selección Española de Fútbol
Individual suñaykuna[llamk'apuy | pukyuta llamk'apuy]
Willay pukyukuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqapi suyukunata uyarinakunatapas tarinki kaymantam: Raúl González.
- Kastilla simipi


text: 1Nínive runakunata Dios mana muchuchisqanmi mana Jonaspa sonqonpaq hinachu karqan, chaymi phiñakurqan. 2Señor Diosmanta mañakuspataq nirqan: –Señor Diosníy, kay hinapuni kanantan llaqtaypi kashasparaq yacharqani. Chaymi Tarsisman ayqekapuyta munarqani, ñoqaqa yacharqanin sumaq sonqo, khuyapayakuq, mana usqhay phiñakuq Dios kasqaykita. Tukuy tiempo munakuqmi kanki, muchuchinayki kashaqtinpas huk-hinata yuyaykuqmi kanki. 3Kunanqa, Señor Diosníy, wañuchipuwanaykitan mañakuyki, aswan allinmi wañukapunay kawsashanaymantaqa, nispa. 4Señor Diostaq payta nirqan: –¿Allinchu qanpaq kay phiñakusqayki? nispa. 5Hinan Jonasqa llaqtamanta lloqsispa llaqtaq inti lloqsimuy ladonpi tiyarqan, chaypi ch'ukllakuspataq chay ukhupi llanthukurqan llaqtapi imachus kananta rikunanpaq. 6Señor Diostaq calabazata wiñachirqan, chay calabazan wiñarqan Jonaspa umanta llanthuykunanpaq, allinpi kananpaq. Hinaqtinmi Jonasqa chay calabazata qhawarispa anchatapuni kusikurqan. 7Paqarisnin p'unchay illarimuqtintaq Diosqa huk kuruta kachamurqan, hinan chay kuru calabazata k'uturqan, chaymi ch'akipurqan. 8Inti lloqsimuqtintaq Diosqa inti lloqsimuy ladomanta rupha wayrata wayrachimurqan, Jonaspa umanta inti kankaqtintaq yuyaynin chinkarqan, hinan wañuyta mañakurqan: –Aswan allinmi wañukapunay kawsashanaymantaqa, nispa. 9Diostaq ichaqa Jonasta nirqan: –¿Allinchu calabazaq ch'akisqanmanta sinchita phiñakusqayki? nispa. Paytaq kutichirqan: –¡Arí, sinchi phiñasqapunin wañusaqpas! nispa. 10Hinaqtinmi Señor Diosqa payta nirqan: –Calabazataqa manan qanchu plantarqanki, wiñachirqanki, huk tutallapin wiñamurqan hukkaq tutapitaq ch'akipurqan, qantaq chay calabazamanta llakikushanki. 11Chayri, ¿manachu ñoqaqa chay hatun Nínive llaqtata khuyapayayman? Chaypin pachak iskay chunka waranqa kurak runakuna kashan, paykunaqa manan reparankuchu allinkaqta mana allinkaqmanta, kallantaqmi askha animalkunapas, nispa.


text: 1Apostolcuna sayno wilacuyaptinmi Jesucristuta chasquicuyargan asca runacuna. Say chasquicogcuna waquin cayargan griego idiömata parlagcuna y waquinnami cayargan hebreo idiömata parlagcuna. Paycunacho muchog viüdacuna captinmi waran waran micuyta aypuyag. Hebreo parlag viüdacunata más yanapäyaptinmi griego parlagcuna jamurar niyargan: “Griego parlag cag viüdacunata mana cäsuypami hebreo parlagcunaga quiquinpurala micuyta aypunacuyan” nir. 2Sayno niyaptinmi Jesucristuman yäracogcunata shuntarcur apostolcuna niyargan: “Waugui-panicuna, micuycunata aypucuyänanpäga nogansipita acrashun ganchis yäracog mayinsicunata. Paycuna cayäsun ali ricash runacuna, Santu Espíritu munashganno cawag y ali yarpayyog. Saynöpami nogacunapa tiempöcuna canga Tayta Diosninsita manacuyänäpä y ali wilacuyninta wilacur puriyänäpäpis.” 5Sayno wilanacurcurmi ganchis yäracog mayincunata acrayargan. Paycunapa jutincuna cayargan Esteban, Felipe, Prócoro, Nicanor, Timón, Parmenas y Antioquía marcapita cag Nicolaspis. Nicolasga naupatanami Tayta Diosta chasquicur cuerpunta señalacorgan Israel runa cananpä. 6Nircur say acrayashgan ganchis wauguicunapa umancunaman maquinta churaycur apostolcuna Tayta Diosninsita manacuyargan paycunata yanapänanpä. 7Saymi Jesucristupa wilacuyninta Jerusalencho wilacuyaptin Jesucristuman yäracogcuna ascayäyargan. Saynölami waquin cüracunapis chasquicuyargan say wilacuyta. 8Estebantaga Tayta Diosninsi shumagmi yanapargan pay munashganno cawar wilacuyninta wilacunanpä. Saynöpis yanapargan asca milagrucunata rurananpä. 9Sayno milagrucunata rurar Jesucristupa wilacuyninta wilacuptinmi paywan rimanacuyargan waquin Israel mayincuna. Say runacuna cayargan Cirene marcapita, Alejandría marcapita, Cilicia provinciapita y Asia provinciapitapis. Paycunami shuntacäyargan “Ashmay cashganpita yargush” nishgan sinagogacho. 10Santu Espiritupa munayninwan Esteban parlaptinmi rimanacurpis paycunaga vinciyta puëdiyargansu. 11Saymi say runacuna pacaylapa waquin runacunata pägayargan Estebanpa contran sharcur autoridäcunata niyänanpä: “Moisespa y Tayta Diosninsipa contranmi Estebanga parlaycan.” 12Sayno nishganta wiyaycurmi Israel mayor runacuna, Moisés guelgashgan leycunata yachasegcuna y waquin runacunapis yupa rabiacuyargan. Nircurnami Estebanta prësu sarircur apayargan más mandag autoridäcuna shuntaraycäyashganman. 13Saymanmi pägayashgan cag runacunata pushayargan Estebanpa contran niyänanpä: “Cay runaga templunsipa contran y Moisés guelgashgan leycunapa contranmi imaypis parlaycan. 14Saynöpis cay runaga nish Tayta Diosninsipa templunta Nazaret marcapita cag Jesús juchusinanpä cashganta. Saynöpis yachaycäsin Moisés guelgashgan leycunata mana cäsucunansipämi. Sayno parlashgantaga quiquëcunami wiyayashcä.” 15Sayno niyaptin autoridäcuna y paycunawan caycagcunapis Estebanpa cäranta ricäriyashgancho angilpa cärantano ricayargan.


text: 1Señor Diosníy, mañakusqayta uyariykuway, khuyapayawaspayki mañakamusqayta uyariykuway. Qanqa chaninmi hunt'aqmi kanki. ¡Kutichimuway! 2Ama kamachiykita huchachawaychu, manan qayllaykipiqa mayqen runapas chaninchakunchu. 3Awqaykunan qatiykachawanku, pampakaman ñit'iykuwanku, unayña wañusqakunata hinan laqhayaqpi tiyachiwanku. 4Sinchitapunin llaki ñit'ishawan, sonqoymi p'iti-p'itishan. 5Ñawpa p'unchaykunatan yuyarini, tukuy ruwasqaykikunatan yuyaymanani, makiykiq ruwasqankunatan qhawarini. 6Ch'aki hallp'a hinan qanmanta ch'akichikuni, mañakuspaymi makiyta mast'arimuyki. 7Señor Diosníy, uyariykamullawayña, wañunayashaniñan. Ama uyaykita pakaykuwaychu, paqtan p'ampanapaq ayakuna hina kapuyman. 8Tutallamanta munakuyniykita reparachiway, qanman hap'ipakamusqayrayku. Maynintachus purinayta yachachiway, tukuy sonqo asuykamusqayrayku. 9Señor Diosníy, qanmi pakaykuqniy kanki, awqaykunamanta qespichiway. 10Qanmi Diosniyqa kanki, chayrayku, munayniyki ruwayta yachachiway, allin Espirituyki sumaq ñanninta pusawachun. 11Señor Diosníy, sutiyki yupaychasqa kananpaq kawsachiway, qanqa chaninmi kanki, llaki-phutiymanta horqoway. 12Munakuwasqaykirayku, awqaykunata wañuchiy. Ñoqaqa kamachiykin kani, llapa sarunchaqniykunata chinkachiy.


text: 1Iñiypi wawqe-panakunapaq yanapay huñunamantaqa manañan qankunamanqa qelqamunaypunichu, 2yachaniñan yanapakuy munasqaykichista, qankunamantan Macedonia provinciapi kaqkunaman alabakurqani: Acaya hap'iypi kaqkunaqa qayna watamantañan yanapanankupaq listo kashanku, nispa. Chay yanapay munasqaykichismi Macedonia provinciapi kaq wawqe-panakunataqa kallpacharqan. 3Chaywanpas kay wawqekunatan kachamushani, qankunamanta allin nisqayku ama yanqalla kananpaq, aswanpas nisqayman hinapuni wakichisqa kashanaykichispaq. 4Paqtan Macedoniamanta kaqkuna ñoqaykuwan hamuspa, mana wakichisqata tarisunkichisman, hinan ñoqayku qankunamanta kusikuywan willasqaykumanta p'enqaypi rikukuykuman, hinallataq qankunapas p'enqaypi rikukuwaqchis. 5Chaymi allinpaqpuni qhawarirqani manaraq hamushaspay kay wawqekunata valekuspay ñawpaqta qankunaman kachamuyta, ahinapi ñawpaqmantaña prometekusqaykichis ofrendaykichista wakichishanankupaq. Chay hinapin ofrendaykichisqa sumaq sonqo qokuy hina kanqa, amataq sik'isqa hinachu. 6Kayta yuyariychis: Pisillata tarpuqqa pisillatan hoqarinqa, askhata tarpuqmi ichaqa askhallatataq hoqarinqa. 7Sapanka imaynatachus sonqonpi yuyaykusqanman hina qochun, ama llakisqachu, amataq kamachisqa hinapaschu. Diosqa kusisqa qoqtan munakun. 8Diosqa atiyniyoqmi tukuy saminchayninta llimp'arishaqta qonasuykichispaq, ahinapi tukuy imapipas tukuy tiempopas mana pisichikuspa llapa allin ruwaykunapi anchata yanapakunaykichispaq. 9Diospa Simin Qelqan nin: “Mana mich'akuspan wakchakunaman qorqan, sumaq sonqo-kayninqa wiñaypaqmi qhepan”, nispa. 10Tarpuqman muhuta qoqmi, runamanpas mikhunanpaq t'antata qoqmi, qankunamanpas qollasunkichistaq tarpunaykichispaq tukuy necesitasqaykichista, hinaspan wiñachinqa, sumaq sonqo kasqaykichis rurutapas askhayachinqa. 11Chay hinapin tukuy imapipas tukuy tiempopas allin qhapaq kankichis, mana mich'akuspa qoykukuq kanaykichispaq. Hinan sumaq sonqo ofrendaykichista rakinaykupaq apachiwasqaykichismanta askha wawqe-panakuna Diosman graciasta qonqaku. 12Kay yanapayta qospaqa manan pisichikuq wawqe-panakunallamanchu qonkichis, aswanpas chay hawan paykunaqa anchatapuni Diosman graciasta qonqaku. 13Kay yanapay qosqaykichisqa imaynatachus Cristomanta allin willakuykunata kasukusqaykichistan sut'inchan, kaqllataq paykunamanpas hukkunamanpas qoykukuq sonqo kasqaykichistawan, chaymi paykunaqa Diosta hatunchanqaku. 14Hinallataq paykunaqa qankunapaq Diosmanta mañapusunkichis, anchatapunin munakusunkichis, sumaqtapunitaq Diosqa saminchasunkichis. 15¡Diosman gracias kachun mana niy atina qokuyninmanta!


text: 1Judá suyupi rey Uzías, rey Jotam, rey Ahaz, rey Ezequías ima kamachikusqanku watakunapin, Señor Diosqa Amozpa churin Isaiasman Judá suyumanta Jerusalenmantawan kaykunata rikuchirqan. 2Hanaq pachapas kay pachapas, uyariychis, ñoqa Señor Diosmi nini: Wawakunatan uywakurqani hatun kanankukama, paykunataq ichaqa ñoqa contra sayarirqanku. 3Toroqa reqsinmi dueñonta, asnopas rikunmi uywaqninpa qarananta, Israel llaqtaymi ichaqa mana reqsiwanchu, manataq entiendenpaschu, nispa. 4¡Ay, ikiraqmi! ¡Imaraqmi! Kay suyupi huchasapa runakuna kankichis, hucha q'epi llaqta, mana chanin miraykuna, waqllisqa runakuna. Señor Diosmantan karunchakapunkichis, Israelpa Ch'uya Diosnintan pisichankichis, paytan saqerparipunkichis. 5¿Imanaqtinmi sinchi mana kasukuq kankichis? ¿Aswan muchuchinatachu munankichis? Umaykichispas lliwmi k'irisqa, cuerpoykichispas lliwmi nanasqa. 6Umamanta chakikaman mana qhalichu kashan, aswanpas lliwmi k'irisqa, punkillisqa, lliq-nisqa kashan. Manan pipas hampisunkichischu, manan wataykusunkichispaschu, manan nanayniykichistapas aceitewan llamp'uyaykachisunkichispaschu. 7Suyuykichisqa purunyachisqan kapushan, llaqtaykichiskunapas ninawan kanaykusqan kapushan. Wak llaqta runakunan qhawashaqtiykichis chakra llank'asqaykichista hoqaripushan, paykunan lliwta ch'usaqyachipushan. 8Sión llaqtallañan qhepapun, uvas chakrapi kashaq ch'uklla hina, pepino chakrapi ch'uklla hina, awqakunaq muyuykusqan llaqta hina. 9Tukuy-atiyniyoq Señor Dioschus mana pisillatapas puchuchiwasunman karqan chayqa, Sodoma llaqta Gomorra llaqta hinan kashasunman karqan. 10Sodoma umallikuna, Señor Diospa siminta uyariychis, Gomorra llaqta runakuna, Diosninchispa yachachikuyninta makilla uyariychis. 11Señor Diosmi nin: Qankunaqa askha sacrificiokunatan haywawankichis, ¿Chayta munanaypaqchu yuyankichis? ¡Manan! Anejo ruphachisqa sacrificioykichiswanqa amisqañan kani, wirayachisqa animalkunaq wiranwanpas amisqañan kani, torillokunaq borregokunaq, cabrakunaq, yawarnintapas millakunin. 12Ñoqaman asuykuq hamuwaspaykichismi yupaychana wasi patioykunata animalkunawan saruchinkichis, ichaqa, ¿pitaq chaykunata mañarqasunkichis? 13Amaña apamuwaychischu mana serviq ofrendakunata. Incienso q'osñitapas manan munanichu. Mosoq killa fiestaykichispas, samana p'unchay huñukuyniykichispas, wak fiestaykichiskunapas millaymi, manan muchuyta atiniñachu. 14Mosoq killa fiestaykichista hatun fiestaykichistapas cheqnikunin, chaykunaqa llasa q'epi hinan ñit'iykuwan, muchuspaypas sayk'upuniñan. 15Makiykichista mast'arispa mañakuwaqtiykichispas manan qhawarimusqaykichischu, anchataña mañakuwaqtiykichispas, manan uyarisqaykichischu. Qankunaqa runa wañuchiqkunan kankichis, 16chayrayku mayllikuychis, ch'uyanchakuychis. Mana chanin ruwayniykichiskunata ñawpaqeymanta wikch'uychis. ¡Amaña mana allinkunata ruwaychischu! 17Allinkaq ruwayta yachaqaychis, chaninchay ruwayta munaychis, sarunchasqa runakunata yanapaykuychis, mana tayta-mamayoqpaq chaninchayta ruwaychis, viudata juzganapi yanapaychis, nispa. 18Señor Diosqa nillantaqmi: Hamuychis, parlasunchis. Sansaq-puka hinaña huchaykichis kashan chaypas, rit'ita hinan yuraqyachisaq, sani-puka hinaña huchaykichis kashan chaypas, yuraq millmata hinan yuraqyachisaq. 19Uyariwaspa kasukunkichis chayqa, hallp'aq allinnin poqochisqan rurukunatan mikhunkichis, 20mana kasukuq k'ullullapuni kankichis chaymi ichaqa, awqa-tinkuypi hukpaqkama wañuchisqa kankichis. Ñoqa Señor Diosmi chayta nini, nispa. 21¿Imaynataq hunt'aq llaqta kashaspayki, rabona warmiman hina tukupunki? Ñawpaqqa llapa runaykikunan chanin-kayman hinapuni kawsarqanku, cheqaqkaqtataq ruwarqankupas, kunantaq ichaqa runa wañuchiqkunallaña kapushanku. 22Qolqeykipas qhoqasqa fierro hinan kapun, vinoykipas unuwan chhaqrusqan kapun. 23Kamachikuqniykikunapas mana kasukuqmi kanku, suwakunawan wakiqmasintinmi kanku, llapallankun lluk'iykusqa chaskiytaqa imata hinaraq munashanku, sumaq sonqo qoykunatataqmi munankupas. Mana tayta-mamayoqkunapaqpas manan chaninchayta ruwankuchu, viudaq uyarichikusqantapas manallataqmi kasurparinkuchu. 24Chaymi Tukuy-atiyniyoq Señor Diosqa, Israelpa Munayniyoq Diosninqa nin: ¡Chaykamalla! Ñoqa contra sayariqkunataqa muchuchisaqmi, awqaykunamanqa aynita kutichisaqmi. 25Qan contran sayarisaq, hinaspa qhoqayasqa fierrota ch'uyanchanku chay hinatan ch'uyanchasqayki, tukuy qhelli kayniykimantan pichasqayki. 26Ñawpaqkaq juezkuna hina juezkunatan qankunapaq churasaq, yuyaychaqniykikunapas qallariypi hinan kanqa. Chaykuna qhepatataq sutichasunkiku: Chanin Llaqta, Hunt'aq Llaqta, nispanku. 27Ñoqan chaninchay ruwaq kani, chaymi Sión llaqtata qespichisaq, ñoqan kuskachaqqa kani, chaymi Jerusalenpi tiyaqkunata ñoqaman kutirikamuwaqtinku qespichisaq. 28Mana kasukuq k'ullukunata, huchasapakunatan ichaqa, ñut'utaraq ruwasaq, saqerpariwaqniykunapas wañunqakun. 29Encina sach'akunata yupaychasqaykichismantan p'enqakunkichis, ídolo yupaychanapaq akllakusqaykichis huerta hawan p'enqachisqa kankichis. 30Encina sach'aq urmaq raphin hinan kankichis, mana unuyoq huerta hinan kankichis. 31Allin kallpasapa qharipas mullpha ichhu hinan kapunqa, ruwasqankunapas phinchikillamanmi tukunqa, hinaspan kuska ruphapunqa, manataq pipas thasnuq kanqachu, nispa.


text:
Patallaqta
Patallaqta icha Llaqtapata nisqaqa Inkakunap huk uchuy llaqtansi karqan, pata pata chakrasapa, Piruw mama llaqtapi Inka ñanpi, huk urqu kinraypi patapi, Kusichaka mayu patanpi, Willkapampamanta manas karuchu.
Manqu Inka Yupankis Qusqumanta ayqispa 1536 watapi Llaqtapatata kañirqan, ispañul awqaqkunap mana inka ñantachu tarinanpaq. Chayrayku awqakuna manas tarirqanchu.
Patallaqtap puchunkunaqa Machu Pikchumanta 4 km karum, Qusqu llaqtamantataq 50 km, Qusqu suyupi, Urupampa pruwinsyapi, Machu Pikchu distritupi tiyaq.
Kaypipas qhaway[llamk'apuy | pukyuta llamk'apuy]
- Ñawpa llaqtakuna Patallaqta ñiqpi:
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Patallaqta.


text: 1Musyashcä gamcunacho juc runa madrastanwan taycashgantami. Tsaynog rurashganga pasaypa pengacuypag jutsami caycan. Jesucristuta mana chasquicog runacunapis tsaynog jutsa rurag runataga pasaypami jamurpan. 2Tsaynog caycaptenga ¿imanirtag gamcunaga tsay runata chasquipaycanqui? ¿Imanirtag yarparcaycanqui tsay runata chasquipänayquita Tayta Diosnintsi munashganta? Tsay runata chasquipänayquipa trucanga ¿imanirtag mana pengacärinquitsu? Tsaynogpis tsay-nirag runataga ¿imanirtag juntacashgayquipita mana gargunquitsu? 3Gamcuna cagcho mana carpis maynami yarpachacushcä tsay runata manana chasquipänayquipag. 4Cananga Señornintsi Jesucristupa jutincho juntacar tsay runata ninqui jutsa ruraycashganta mana cachariptenga paywan manana juntacänayquipag cashganta. Tsayta ninayquipag juntacaptiqui gamcunapag Tayta Diosnintsita manacuycäshagmi mana mantsacuypa payta tantyatsinayquipag. Tantyatsiptiquipis mana cäsucuptenga paywan amana juntacaynatsu. Tsaynog runataga cachapariy Satanás munashganta rurananpag. Tsaynog car fiyupa nacashpan capaschari tantyacur jutsa rurashganta cacharinmanpis. Tsaynogpami perdonashgana captin Señornintsi Jesucristo cutimur gloriaman pushangapag. 6Tsay runa alita ruraycashganta yarpar chasquiparga gamcuna manami Tayta Dios munashgannogtsu cawarcaycanqui. “Walca levadüralami mäsata jacatsin” nipäcushgannoglami jutsayog runata jutsa rurashganta mana corrigerga gamcunapis jutsa rurayman churacanquipag. 7Musyapäcushgayquinogpis Pascua aniversario galaycunanpag Israel runacuna levadürata wayincunapita jitarinmi. Gamcunapis tsaynogla tsay jutsa rurag runata gargapäcuy gamcunawan manana juntacänanpag. Pascua aniversariucho carnishta Israel runacuna wanutsishgannogmi Jesucristupis nogantsi-raycu cruzcho wanushga jutsantsicunata cacharir Tayta Dios munashgannog cawanantsipag. 8Tsaynog caycaptenga jutsa ruraycunata cacharir Tayta Dios munashgannog cawapäcuy. 9Naupa cag cartata apatsimushgächöpis maynami nishcä jutsa rurag runacunawan mana juntacänayquipag cashganta. 10Manami lapan runacunapita witicunayquipagtsu tsaynog nishcä, sinöga Jesucristuta chasquicog-tucur jutsa rurag runacunawan mana juntacänayquipagmi. Jesucristuta chasquicushganta niycarpis paycunaga warmin warmin puricärin, imapagpis codiciöso capäcun, ïdulucunaman yäracur cawapäcun, runapa wasanta rimapäcun, upyacärin y suwacärinpis. Tsay-nirag runacunawan mana juntacänayquipagmi apatsimushgä cartachöpis gamcunata mayna tantyatsishcä. Paycunawanga micunayquipagpis ama juntacaytsu. Jesucristuta mana chasquicog runacunapita itsanga ama witicäriytsu. Cawaycashgantsiyäga imaypis paycunawan juntacaycäshunragmi. 12Manami munayniyogtsu caycantsi Jesucristuta mana chasquicog runacunata juzganantsipag. Paycunataga quiquin Diosnintsimi juzgangapag. Jesucristuta chasquicog mayintsi jutsa rurayta mana cachariptinmi itsanga juzganantsipag y corriginantsipagpis munayniyog caycantsi. Tsaymi madrastanwan cacog runataga juntacashgayquiman ama chasquipaytsu.


text: 1Hermanos, noqa munani qankuna yuyarikunaykichejta ñawpa tatasninchej phuyu urapi tukuy kasqankumanta, tukuytaj Puka Qocha nisqata pasasqankumanta. 2Jinallataj, tukuyninku Moiseswan khuskachasqa karqanku phuyupi, Puka Qochapi ima bautizasqa kaspa. 3Jinallataj tukuyninku mikhorqanku Espirituman jina uj mikhunallata. 4Tukuyninkutaj ujyarqanku kikin ujyanallatataj, Espirituman jina chhankamanta llojsimoj yakutaqa. Espirituman jina chhankarí, paykunawan khuska purej, chay chhankataj Cristo karqa. 5Chaywampis, paykunamanta ashkhaswan Dios mana kusisqachu karqa; chayrayku chay ch'in pampapi wañusqa qhepakorqanku. 6Chay tukuy imas karqa noqanchej yachaqakunanchejpaj, ama noqanchej sajra imasta munapayananchejta paykuna jina. 7Chayrayku qankunaqa ama lantista yupaychaychejchu, imaynatachus paykunamanta wakin yupaycharqanku, jinataqa. Diosmanta Qhelqasqapi nin: Chay runasqa tiyaykukorqanku mikhunankupaj, ujyanankupaj. Chaymantataj sayarerqanku imaymana khuchiriosta ruwanankupaj, nispa. 8Ama noqanchejqa, paykunamanta wakinkuna jina khuchichakunachejchu. Chayta ruwajkunaqa uj p'unchayllapi iskay chunka kinsayoj waranqa wañuchisqa karqanku. 9Amataj Señorta phiñachinachu, imaynatachus paykunamanta wakinkuna phiñacherqanku, ajinata. Chayrayku wañullarqankutaj katarispa khanisqanwan. 10Amataj thutunachu Diospa contranta, imaynatachus paykunamanta wakinkuna thutorqanku, jinataqa. Chaypacha Señorpa angelninñataj paykunata wañuracherqa. 11Chay tukuy imas qhatirerqa ñawpa tatasninchejta, qhelqasqataj kashan noqanchej yachaqakunanchejpaj ama paykuna jina ruwananchejpaj, kay qhepa p'unchaypi kawsajkunapaj. 12Ajinaqa, pichus sinch'i sayasqanta yuyakojqa allinta qhawakuchun ama urmanampaj. 13Juchaman urmanapaj tanqasqa kankichej chaypis, chayqa kallpaykichejman jinalla. Diosqa cheqamin, manataj saqesonqachejchu mana sayay atinata tanqasqa kanaykichejta. Astawanqa juchaman urmanapaj tanqasqa kashajtiykichej, Diosllataj yanapasonqachej imaynatachus chay juchaman urmanamanta llusp'inaykichejpaj, chaywan atipaspa. 14Chayrayku munakusqasníy, ayqekuychej lantista yupaychanamanta. 15Parlaykichej yuyayniyoj runasman jina; qankuna kikiykichej kay nisqayta unanchaychej. 16Maypachachus Diosman graciasta qospa, copamanta ujyanchej chaypacha, Cristoj yawarnimpi Paywan ujchasqa kasqanchejta rikuchinchej. T'antata partispa mikhusqanchejtaj Cristoj cuerpompi ujchasqa kasqanchejta rikuchin. 17Imaynachus t'antaqa ujlla, ajinallataj noqanchejpis ashkha kaspa, uj cuerpolla kanchej, imaraykuchus tukuyninchej uj t'antallamanta mikhunchej. 18Qhawariychej israelitaspa kawsayninkuta: Diosman uywa wañuchisqa jaywanamanta mikhojkunaqa Señorta altarpi sirviypi ujchasqa kanku. 19Kaywanqa imatataj niyta munani? Lanteqa imapajpis walej kasqantachu nini? Chayrí, lantisman jaywasqa, chay aychaqa ima kasqantachu nini? 20Manapuni. Noqaqa nini: Mana judío kajkunaqa uywa wañuchisqasta supaykunaman jaywanku, manataj Diosmanchu. Noqataj mana munanichu supaykunawan ujchasqa kanaykichejta. 21Mana atinkichejchu Señorpa copanmanta ujyashaspa, supaykunaj copanmantapis ujyayta. Nillataj atinkichejchu Señorpa mikhunanmanta mikhushaspa, supaykunaj mikhunanmantapis mikhuyta. 22Chayrí munanchejchu Señorta celosachiyta? Chayrí aswan atiyniyojchu kanchej Paymanta? 23Tukuy imata ruwayta atiyman; manataj chayraykuchu tukuynenqa walej. Tukuy imasta ruwayta atiyman; manataj tukuyninchu Espirituman jina wiñachin. 24Ama pipis mask'achunchu paypa allinnillanta, manachayqa wajpa allinnintapis mask'allachuntaj. 25Qhatupi kaj chhikamanta aychataqa mikhullaychej, sonqoj yuyayninrayku ni imata tapuspa. 26Diosmanta Qhelqasqapi nin: Kay pachaqa Señorpata, jinallataj chaypi tukuy kaj imaspis, nispa. 27Sichus Señorpi mana creej runa wajyasunkichejman mikhunaykichejpaj, qankunataj riyta munankichej chayqa, mikhumuychej tukuy ima qosqanta, ama imata tapuspa sonqoj yuyayninrayku. 28Sichus pipis chaypi willasunkichejman: Kay aychaqa lantisman jaywasqa karqa, nispa chayqa, ama mikhuychejchu chay willasqanrayku, chantá sonqoj yuyayninraykutaj. 29Parlashani chay wajpa sonqompa yuyayninmanta, mana qankunajmantachu. Chaywampis, imaraykutaj imallatapis ruwanaypaj jina kasqay juchachasqa kanman wajpa sonqompa yuyayninraykuri? 30Diosman graciasta qospachus mikhorqani chayqa, imaraykutaj sajrapaj qhawawanku graciasta qosqaymantari? 31Kunanqa mikhuspapis, ujyaspapis, imata ruwaspapis, tukuy imata ruwaychej Dios jatunchasqa kanampaj. 32Ama misk'achiychejchu judiosta, nitaj mana judío kajkunata, nillataj Diospa iglesiantapis. 33Noqapis tukuyman allin rijch'ayta munani tukuy imapi. Manataj noqaj allinnillaytachu mask'ashani, astawanqa wajkunaj allinninkutapis mask'ashallanitaj, salvasqa kanankupaj.


text: 1Jesucristopa ñugpamanda achala taitakuna, kasasik suti karkakuna. Pai Jesús, atun taita David i Abrahampa iawarsik karka. 2Abraham, Isaak suti wawata iukarka. Isaakka, Jakob suti wawata iukarka. Jakobka, Judá suti i sug waugkindikunatapas iukarka. 3Judaka, Fares i Zara suti wawakunata iukarka. Paikunapa mamaka, Tamar suti karka. Fareska, Esrom suti wawata; Esromka, Aram suti wawata; 4Aramka, Aminadab suti wawata; Aminadabka, Naasón suti wawata; Naasonka, Salmón suti wawata; 5Salmonka, Booz suti wawata iukarka. Boozpa mamaka, Rahab suti karka. Boozka, Obed suti wawata iukarka. Obedpa mamaka, Rut suti karka. Obedka, Isaí suti wawata iukarka. 6Isaika, atun mandag Davidta iukarka. Davidka, Salomón suti wawata iukarka. Paipa mamaka, Uriaspa warmi kaska karka. 7Salomonka, Roboam suti wawata; Roboamka, Abías suti wawata; Abiaska, Asa suti wawata; 8Asaka, Josafat suti wawata; Josafatka, Joram suti wawata; Joramka, Uzías suti wawata; 9Uziaska, Jotam suti wawata; Jotamka, Akaz suti wawata; Akazka, Ezekías suti wawata; 10Ezekiaska, Manasés suti wawata; Manaseska, Amón suti wawata; Amonka, Josías suti wawata iukarka. 11Josiaska, Jekonías suti i sug waugkindikunatapas iukarka. Paikuna kaugsanakunkama, Israel alpamanda runakuna Babilonia suti alpama prisu apai tukurkakuna. 12Chi alpama apai tukuskapi, Jekoniaska Salatiel suti wawata iukarka. Salatielka, Zorobabel suti wawata; 13Zorobabelka, Abiud suti wawata; Abiudka, Eliakim suti wawata; Eliakimka, Azor suti wawata; 14Azorka, Sadok suti wawata; Sadokka, Akim suti wawata; Akimka, Eliud suti wawata; 15Eliudka, Eleazar suti wawata; Eleazarka, Matán suti wawata; Matanka, Jakob suti wawata; 16Jakobka, José suti wawata iukarka. Chi Joseka, Mariapa kusami tukugsamurka. Mariaka, Mesías u Cristo suti Jesuspa mamami tukurka. 17Chasaka, ñugpa taita Abrahammandata atun mandag Davidkama, chunga chusku achala taitakunasik karka. Davidmandata Israelmanda runakuna Babilonia alpama prisu apai tukunkama, chunga chusku achala taitakunasik tukugsamurka. Chi alpama apai tukuskauramandata Cristo tiagsamunkama, ikuti chunga chusku achala taitakunasik tukugsamurka. 18Kasami tukugsamurka, Jesucristo tiagsamungapa kaura. Paipa mama María, Josewa kasarangapa karka. Paikuna manara sugllapi kaugsagpi, Mariaka Santu Ispiritumandami wigsitawa ungug ña karka. 19Paipa kusa tukunga Joseka kawarka, paipa warmi ña wambrawa ungug kagta. Pai, alli runa kaspa, mana munarka, sugkunapa ñawipi pingaiachingapa. Nispa iuiarirka, paimanda pakalla sitaspa anchuringapa. 20Chasa iuiakunkama, atun Taita Diuspa sug anjilka, Joseta muskui ukupi kawarispa, nirka: —Davidpa wawakunapa wawa José, mana mancharikui. Kamba warmi tukunga Mariata kamba wasima kaiai. Paika, Santu Ispiritumandami ungug ka. 21Kari wambrami iukangapa ka. Paitaka sutichinkangimi Jesús. Paimi, paipa alpamanda kagkunata pandariskakunata pasinsiaspa, kispichingapa ka. 22Chasami atun Taita Dius paipa Ispirituwa rimagwa ñugpata willaskasina tukugsamurka. Kasami ñugpamandata willaraiarka: 23Uiaichi. Mana kari rigsiska sipas, ungurispa, sug kari wambrami iukagsamungapa ka. Paita Emanuelmi sutichingapa kankuna. (Emanuel niraianmi “Dius nukanchiwa”.) 24José, ña rigcharispaka, atun Taita Diuspa anjil imasa niskasina rurarka. Mariata paipa wasima warmitasina kaiarka. 25Chasa kaiaspapas, mana sugllapi tukurkakuna, willaska kari wambra tiagsamunkama. Ña tiagsamuura, paita Jesús sutichirka.


text: 1Kunanmi ichaqa Jesucristowan huklla kaqkunapaqqa manaña Diospa castigonqa kanñachu. Paykunaqa manañan aychankupa munasqanman hinañachu kawsanku. Aswanqa Santo Espiritupa munasqanman hinañan kawsanku. 2Noqanchisqa Jesucristowan huklla kawsasqanchisraykun, Santo Espirituqa, huchapi kawsasqanchismanta, hinallataq wañuymantawan librawanchis. 3Noqanchisqa sonqonchispi huchakuna kasqanraykun, Moisespa escribisqan leykunataqa mana cumpliyta atiranchishchu. Chaymi chay leykunaqa mana atiranchu ni pitapas huchankumanta libraytaqa. Chayraykun Diosqa sapallan Wawanta kay pachaman mandamuran, kay pachapi nacespa, huchapi kawsaq runakunawan kushka kawsananpaq. Jesucristoqa noqanchispa huchanchiskunarayku cruzpi wañuspanmi, huk ofrenda hina sacrificasqa karan. Chaymi Jesucristopa cruzpi wañusqanwan, Diosqa huchata vencespa, justo runamanña tukuchiwanchis. 4Kaykunatan Diosqa ruwaran Moisespa escribisqan leyman hina allinta kawsananchispaq. Chaymi kunanqa manaña aycha cuerponchispa munasqanman hinañachu kawsanchis, aswanqa Santo Espiritupa munasqanman hinaña. 5Huchallapi kawsaq runakunaqa, aycha cuerponkupa munasqallantan ruwayta piensanku. Ichaqa Santo Espiritupa munasqanman hina kawsaq runakunaqa, Santo Espiritupa munasqanman hinan imatapas ruwayta piensanku. 6Sichus aycha cuerponchispa munasqanman hinalla imatapas piensaspa ruwasunchis chayqa, wañuymanmi apasqan kasunchis. Ichaqa sichus Santo Espiritupa munasqanman hina imatapas piensasunchis chayqa, hawkalla kawsaspan wiñaypaq kawsasunchis. 7Pipas aycha cuerponpa munasqanman hinalla imatapas piensaspa ruwaq runaqa, Diospa enemigonmi. Chaymi Diospa leyninkunatapas mana cumpliyta atinchu, Diosta mana kasukusqanrayku. 8Chayraykun aychankupa munasqankuman hinalla kawsaq runakunaqa, Diosmanqa mana agradaytaqa atinkumanchu. 9Sichus Diospa Santo Espiritun qankunapi kashan chayqa, qankunaqa manañan cuerpoykichispa munasqanman hinañachu kawsankichis, aswanqa Diospa Santo Espiritunpa munasqanman hinañan. Ichaqa sichus pi runapipas Diospa Santo Espiritun mana kanchu chayqa, paykunaqa manan Jesucristopachu kanku. 10Hucha kay pachapi rikhurisqanraykun, cuerponchisqa wañunqa. Ichaqa sichus Santo Espíritu qankunapi kaspaqa, espirituykichismanmi wiñay kawsayta qonqa, qankunata justo runamanña Dios tukuchisusqaykichisrayku. 11Sichus Jesucristota kawsarichimuq Diospa Espiritun qankunapi kashan chayqa, chay Santo Espíritu qankunapi kasqanraykun, Diosqa, cuerpoykichis wañuqtinpas, kawsarichimunqa. 12Chayraykun, wawqe panaykuna, noqanchisqa manaña aycha cuerponchispa munasqanman hinañachu kawsananchis. 13Sichus qankuna cuerpoykichispa munasqanman hinalla kawsankichis chayqa, wiñaypaqmi wañunkichis. Ichaqa, sichus Santo Espiritupa yanapayninwan, huchakunata manaña ruwankichishchu chayqa, wiñaypaqmi kawsankichis. 14Diospa Santo Espiritunpa munasqanman hina kawsaq runakunaqa, llapallankun Diospa wawankuna kanku. 15Qankunamanqa Diosqa manan Santo Espiritutaqa qosurankichis, sirviente runakuna hina manchakuqllaña kanaykichispaqchu. Aswanqa Diospa wawankunaña kanaykichispaqmi Santo Espiritutaqa qosurankichis. Chaymi Diostaqa ninkichis: ¡Khuyakusqay Papáy! nispa. 16Ichaqa Santo Espiritupunin, noqanchispi kaspa, espiritunchisman willaspa yachachin, Diospa wawankunaña kasqanchismanta. 17Chayraykun noqanchisqa Diospa wawankunaña kasqanchisrayku, Diospa prometewasqanchis herenciata chashkisunchis. Diosmi chay herenciataqa qowasunchis, imaynan Jesucristomanpas qoran chay hinata, noqanchispas pay hina ñak'arisqanchisrayku. Chaymi Señorninchis Jesucristo hina, sumaq-sumaq glorianpi paywan kushka hatunchasqa kasunchis. 18Yachasqayman hinaqa, kay tiempopi imapas ñak'arisqanchisqa, manan ni imapipas comparakunchu, Diospa glorianpi ancha sumaq wiñaypaq kawsananchiswanqa. 19Chaymi Diospa llapallan unanchasqankunaqa listollaña suyashanku, kikin Diospuni pikunas wawankuna kasqanta reqsichinanpaq. 20Ichaqa Diospa kay pachapi tukuy ima unanchasqankunaqa, anchatan ñak'arishanku, kay pachapi runakuna tukuy huchakunata ruwasqankurayku. Ichaqa kay pachapi tukuy ima unanchasqakunaqa manan ñak'ariytaqa munarankuchu. Ichaqa Diosmi sayna kananta permitiran. Hinaspan Diosqa saynata ñak'arishaqtinkupas salvananpaq ofrecekuran. 21Saynapin Diospa tukuy unanchasqankunaqa librasqa kanqaku ismuspa tukukunanmanta. Chay p'unchawmi wawankunata libraspa Dios hatunchaqtin, tukuy ima unanchasqankunapas paykunawan kushka, librasqa kanqaku. 22Noqanchisqa llapallanchismi yachanchis, chay p'unchaw chayamunankaman, Diospa tukuy ima unanchasqankunaqa, nishu ñak'arisqankuta. Imaynan huk warmipas, wawanta onqokuspa nishuta ñak'arin, chay hinata. 23Ichaqa manan kay pachapi tukuy unanchasqa kaqkunallachu anchataqa ñak'arishanku. Aswanqa noqanchispas anchatan ñak'arishanchis. Ichaqa huk p'unchaw ancha hatun herencia chashkinanchista yachananchispaqmi, Diosqa Santo Espiritunta qowaranchis. Chaymi kunanqa suyashanchis, kikin Diospuni wawankunata hina reconocewaspanchis, kay aycha cuerponchistapas cambiaspa, mosoq cuerponchis qowananchista. 24Noqanchisqa Diospi confiaspanchismi salvasqa kanchis. Ichaqa salvasqaña kashaspanchispas, manaraqmi Diospa tukuy ima prometewasqanchistaqa rikunchisraqchu. Chaytan noqanchisqa suyakushanchis, chay promesakuna chashkinanchispaq. Ichaqa rikusqanchistari, ¿imapaqtaq suyakusunman? Suyashanchisqa manaraq rikusqanchistan. 25Aswanmi noqanchisqa suyashanchis, manaraq rikusqanchista. Chaymi noqanchisqa, chay suyasqanchista pacienciawan suyananchis. 26Chayraykun tukuy imakunata noqanchis mana entiendeqtinchis, Santo Espirituqa yanapawanchis. Noqanchisqa muchas vecesmi mana fuerzayoq débil kaspanchis, mana yachanchishchu Diospa munasqanman hina mañakuyta. Chaymi Santo Espirituqa tukuy sentimientowanraq, hinallataq tukuy mana rimay atina palabrakunawanraq, Diosmanta mañakun noqanchispa favorninchispi. 27Diosqa llapallan runakunapa sonqonpi tukuy piensasqankutaqa yachanmi. Chaymi Santo Espíritu runakunapa favorninpi imata mañakuqtinpas, Diosqa yachan. Ichaqa Santo Espirituqa, Jesucristopi creeq runakunapa favorninpin imatapas mañapun Diospa munasqanman hina. 28Diosqa tukuy imapin payta khuyakuqkunataqa allinninchispaq yanapawanchis. Saynatan Diosqa ruwan paypa munasqanman hina llapallan waqyasqan wawankunawanqa. 29Diosqa ñawpaqmantapachan, ña reqsiwaranchishña pikunachus paypi creespa, wawankuna kananchistaqa. Hinaspapas paymi decidiran wawankunaña kaspanchis, Wawan Jesucristo hina kananchispaq, saynapi kuraq wawqenchis hina Jesucristo kananpaq. 30Diosqa ñawpaqmantaraqmi munaran wawan Jesucristo hina kananchista. Chayraykun payqa waqyawaspanchis, justo runaman tukuchiwaranchis. Hinaspan sumaq alabasqa wawankuna kananchispaq aceptawaranchis. 31Chayri, ¿ima nisunchismantaq chaykunamantarí? Sichus Dios noqanchiswan kashan chayri, ¿pitaq noqanchispa contranchispiri kanman? 32Diosqa permitiranmi Wawan Jesucristo noqanchispa rantinchispi cruzpi wañunanpaq. Chaymi noqanchisqa seguro kananchis, Diospa prometewasqanchiskunata chashkinanchispaq. Chay promesakunatan Diosqa Wawan Jesucristopiwan kushka, noqanchisman qowasunchis. 33Saynaqa, Diospa akllasqan runakunatari, ¿pitaq acusayta atiwasunman? Manan ni pipas acusaytaqa atiwasunmanchu. Ichaqa Diosmi huchanchiskunamanta perdonawaspanchis, justo runamanña tukuchiwaranchis. 34Chayri, ¿pitaq noqanchistari juzgaspa sentenciawasunman? Manan ni pipas. Amaña juzgasqa kananchispaqmi, Señorninchis Jesucristo, noqanchisrayku cruzpi wañuspa kawsarimuran. Hinaspan kunanqa, Diospa phaña ladonpi tiyaspa, noqanchispa favorninchispi mañapuwashanchis. 35Chayri, ¿imataq Señorninchis Jesucristopa munakuyninmantari t'aqaruwasunman? ¿Ñak'ariychu, icha sasachakuychú? ¿Qatikachasqa kaychu, icha yarqaychú? ¿Mana imayoq kaychu, icha runakunapa amenazasqan kaychu, icha espadawan wañuchisqa kaychú? Manan ni imapas Señorninchis Jesucristopa munakuyninmantaqa t'aqawasunmanchu. 36Hinaspapas chay ñak'ariykunamantaqa Bibliapin khayna escribisqa kashan: “Qanpi creesqaykuraykun sapa p'unchaw qawasqallaña kashayku wañuchisqa kanaykupaq. Ñak'anapaq ovejakuna hinan qawasqallaña kashayku”, nispa 37Ichaqa ima sasachakuykunapiña tarikuqtinchispas, Señorninchis Jesucriston munakuwasqanchisrayku yanapawasunchis, tukuy chay sasachakuykunata cheqaqtapuni vencenanchispaqqa. 38Chayraykun allintapuni yachani, noqanchistaqa mana ni wañuypas, kawsaypas, angelkunapas, demoniokunapas, kay tiempopas, otaq qepa tiempopas, 39hanaq pachapi kaqkunapas, nitaq ukhu-pachapi kaqkunapas, nitaq Diospa unanchasqankunapas, Dios Taytanchispa munakuyninmantaqa t'aqayta atiwasunmanchu. Chay hatun munakuynintan payqa rikuchiwaranchis Wawan Jesucristopa ruwasqanwan.


text: 1Jatunchasqa kachun Tata Diosqa. Tukuy sonqoywan Diosta agradecekusaj cheqan runaswan khuska kaspa, ayllojpa tantakuynimpitaj. 2Tata Diospa ruwasqasnenqa jatuchaj kanku. Ruwasqasninta tukuy munakojkunaqa chaykunamanta unanchanku. 3Manchay k'achamin sumaj ruwasqasnenqa, justiciantaj wiñaypaj sayan. 4Tata Diospa sumaj ruwasqasnenqa mana qonqanapaj jina kanku. Tata Diosqa wawa sonqo, khuyakuyniyojtaj. 5Payta manchachikojkunaman mikhunata jaywan, tratota ruwasqanmantapis wiñaypaj yuyarikumpuni. 6Ruwasqasnimpa atiyninta ayllunman rikucherqa, waj nacionespa jallp'asninkuta paykunaman qospa. 7Paypa ruwasqasnenqa allinmin, cheqantaj. Paypa kamachisqasnenqa cheqampuni. 8Wiñaykama sinch'i sayachisqa kanku, sut'i, cheqan ruwasqastaj. 9Payqa wawasninta kacharicherqa, trato ruwasqantataj wiñaypaj sayacherqa. Diosninchejqa may santo Dios, manchachikunataj. 10Yachaypa qallarikuynenqa Tata Diosta manchachikuymin. Kamachisqasninta kasojkunaqa sumaj yuyayniyoj kanku. Diosninchejqa wiñaypaj jatunchasqapuni kanqa.


text: 1Corintucho Apolos caycaptinmi Antioquiapita Pablo chaquilapa aywargan Efesuman. Chaycurmi tarergan Juan Bautista yachasishganta chasquicogcunata. Paycunatanami nergan: “¿Gamcunaga Santu Espirituta chasquicuyashcanquicu?” Sayno tapuptinmi paycuna niyargan: “Manami imaypis mayayashcäsu Santu Espíritu cashgantaga.” 3Saymi Pablo yapay taporgan: “Sayno captenga ¿pipa yachasicuynintatä wilapäshushcanqui bautizacuyänayquipä?” Sayno niptinmi niyargan: “Juan Bautistapa yachasicuynintami wilapäyämash bautizacuyänäpä.” 4Saymi Pablo nergan: “Juan Bautistaga runacunata bautizargan jusancunata cacharir Dios munashganno cawayänanpämi. Nircurmi paycunata yachasergan Jesucristo shamuptin payman yäracuyänanpä.” 5Pablo sayno niptinmi say wauguicuna Jesucristupa jutincho bautizacuyargan. 6Nircurnami paycunapa umanta yataycur Tayta Diosninsita Pablo manacorgan. Say hörami Santu Espirituta lapanpis chasquicuyargan. Saymi juc idiömacunapa parlayashpan Tayta Diosninsi tantyasishgancunata parlargan. 7Say wauguicuna chunca ishcaynömi (12) cayargan. 8Efesucho tarmi quimsa quila Pablo aywargan sinagogaman. Saychömi runacunata shumag tantyasergan Jesucristupa ali wilacuyninta. 9Sayno yachasiptinpis waquin runacunaga manami chasquicuyta munayargansu. Chasquicuyta mana munarmi paycunaga runacunata shimita goyargan Pablo yachasishganta mana chasquicuyänanpä. Sayno cayaptinmi waugui-panicunawan Tiranno jutiyog runapa escuëlanman Pablo aywargan. Saychönami ishcay wata waran waran yachasergan. Saynöpami Asia provinciacho tagcuna, Israel runa carpis y mana Israel runa carpis, wiyayargan Jesucristupa wilacuyninta. 11Saychömi Tayta Dios yanapaptin milagrucunatapis Pablo rurargan. 12Saymi runacuna pañuëlunta o ima mödanantapis Pabluta töparcasir gueshyagcunaman apayargan. Sayta yataycurnami say gueshyagcuna aliyäyargan. Saynölami supaycunapis runacunapita yarguyargan. 13Jesuspa jutincho supaycunata runacunapita gargushganta musyarmi waquin Israel runacunapis Jesuspa jutincho supaycunata garguyta munayargan. Saymi niyargan: “Pablo wilacushgan Jesuspa jutinchömi cay nacasishgayqui runapita gamta gargö.” 14Sayno rurayargan Esceva jutiyog runapa ganchis surincunami. Escevaga cargan mandag cürami. 15Paycuna juc cuticho sayno garguyta camaptinmi supay nergan: “Noga reguëmi Jesusta. Saynömi Pablo pï cashgantapis musyä. Gamcunaga ¿pitä cayanqui nogata gargamänayquipäga?” 16Sayno nirmi say supay nacasishgan runa löcutashpan Escevapa surincunata yupa magar mödanancunatapis rachir ushargan. Saymi pasaypa yawarlana garapächula say wayipita gueshpir aywacuyargan. 17Sayno rurashgancunata wiyar Efesucho Israel runacuna y mana Israel runacunapis yupa mansariyargan. Say päsashganta wiyarmi may-saychöpis runacuna musyayargan Jesucristo munayyog cashganta. 18Saynöpis waquin runacuna Jesucristuta chasquicuyashpan jusalicuyashganta wilacuyargan: “Jesucristuta chasquicushgana carmi cananga say jusalicuycunata cachariyashcäna.” 19Saynölami brüju ruracunan libruncunatapis ascata apayämorgan lapanpa naupancho rupasiyänanpä. Say librucuna ayca cuestashgantapis cuentata jorguptin chargan pisga chunca waranga (50,000) jornalpa chaninman. 20Saynöpami Jesucristupa wilacuynin may-saymanpis chaptin runacuna tantyayargan lapanpäpis Jesucristo munayyog cashganta. 21Saypitanami Pablo yarpargan Jerusalenpa aywananpäga Macedoniacho cag waugui-panicunata y Acayacho cag waugui-panicunata watucaytarä. Saynöpis yarpargan Jerusalenpitaga Romapana aywananpä cashganta. 22Sayno yarparmi Macedonia provinciaman naupananpä cachargan Timoteutawan Erastuta. Pablumi isanga Asia provinciacho quëdacorganrä. 23Say wisanmi Efesucho waquin runacuna yupa rabiacuyargan Jesucristuta chasquicuyänanpä Pablo wilacuptin. 24Saychömi Artemisa nishgan ïdulupa tacsha capillanta runacuna rantiyag wayincho sararäyänanpä. Say capillacunatami Demetrio jutiyog runa guellaypita rurag. Say capillacunata ranticurmi Demetrioga capilla rurag mayincunawan asca guellayta gänayag. 25Sauraga arog mayincunata shuntaycurmi Demetrio nergan: “Gamcuna musyayanquimi cay capillacunata rurar ali gänashgansita. 26Gamcuna ricayashgayquinöpis y wiyayashgayquinöpis Pablo yachaycäsin: ‘Runa rurashgan ïdulucunaga manami rasunpaypa Diossu’ nishpan. Sayno yachasir criyisishga asca runacunatami. Manami cay Efeso marcalachösu sayno yachasish, sinöga intëru Asia provinciachöpis saynölami yachasish. 27Runacunata sayno criyisiptin capilla rurashgansita mananami rantimäshunpänasu. Saynömi Artemisa diosninsipa templuntapis manacagman churayanga. Sayno captenga Artemisatapis runacuna mananami adorayanganasu. Paytaga may-saychöpis runacuna adorayanmi.” 28Demetrio sayno niptinmi arog mayincuna yupa rabiacur niyargan: “¡Artemisa diosninsi ali ricash casun!” 29Artemisata manacagman Pablo churashganta nir puriyaptinmi say marcacho runacunapis rabiacuyargan. Saymi yupa büllata rurayashpan Gayutawan Aristarcuta prësu sarircur apayargan runacuna shuntacäyänan pampaman. (Gayuwan Aristarcoga Macedoniapitami shayämorgan Pabluta yanapäyashpan.) 30Sayno apayaptinmi runacunawan parlananpä Pablo sayman aywayta munargan. Aywayta munaptinpis waugui-panicuna payta michäyargan mana aywananpä. 31Waquin autoridäcunapis, Pabluwan reguinacurmi, wilacasergan runacuna shuntacash caycäyashganman mana aywananpä. 32Runacuna shuntacäyashganchömi waquin cag jucno parlayargan y waquin cagna jucno parlayargan. Sayno büllata rurar gaparäyaptinmi runacuna musyayargansu imapä sayman shuntacäyashgantapis. 33Paycunatapis jitapänanpä cashganta yarparmi Israel runacuna Alejandro jutiyog runata yaycasiyargan paycunapa favornin parlamunanpä. Saymi runacunapa naupanman Alejandro yaycuycur maquinwan sëñargan upälacuyänanpä. 34Alejandroga Israel runa cashganta musyashpanmi say runacuna masrä ishcay hörano rabiashpan niyargan: “¡Diosninsi Artemisa ali ricash casun!” 35Sayno niyaptinmi más mandag autoridä sëñata rurargan runacuna upälacuyänanpä. Upälacuyaptinmi nergan: “¡Efeso runacuna! May-saychöpis runacuna musyayanmi Artemisapa templun cay marcacho caycashganta. Saynöpis musyayanmi ciëlupita unyamushgan Artemisa-nirag rumitapis sararashgansita. 36Saytaga manami pipis ñëgayta puëdinsu. Imanir gaparashgayquitapis mana musyaycarga upälacuyay. 37Gamcuna apayämushgayqui runacuna manami imatapis lutantaga rurayashgasu. Ni diosninsi Artemisatapis manami manacagman churayashgasu. 38Sayno caycaptenga Demetrio y arog mayincuna cay runacunata quejacuyta munarga autoridäcunaman quejacuyäsun sayta arreglayänanpä. 39Saypita maspis quejacuyänayquipä captenga lapan autoridäcunata shuntaycur saycunapita parlacushun. 40Cayno büllata rurar puriyaptiquega Roma autoridäcuna: ‘¿Imanirtä shuntacar büllata rurayashcanqui?’ nir tapumashgaga manami imaniytapis camäpacushunpäsu.” 41Sayno nircurmi lapan runacunata nergan wayinpana cuticuyänanpä.


text: 1Tata Diosqa makinwan llankharimuwarqa, Paypa Espirituntaj uj valleman pusawarqa. Chay valletaj tulluswan junt'a karqa. 2Tukuy ladosman pusaykachawarqa chay tullus qayllata. Tukuy pampas ashkha tulluswan junt'a karqa, chay tullustaj allin ch'aki, tunti tullus karqanku. 3Chantá Tata Diosqa tapuwarqa: Runaj Churin, kay tullusqa watejmanta kawsayniyojman tukunkumanchu? nispa. Noqataj nerqani: Tukuyta Kamachej Tata Dios, Qan yachanki chaytaqa, nispa. 4Chantá Tata Diosqa niwarqa: Chay tullusman sut'inchaspa, niy: Ch'aki tullus, Tata Diospa nisqanta uyariychej. 5Tukuyta Kamachej Tata Diosqa tullusman kay jinata nin: Noqa kawsay samayta kawsarinaykichejpaj churasqaykichej. 6Ankusta churaykusqaykichej, aychawantaj junt'arachisqaykichej, chantá qarachasqaykichej, chaymantaj kawsay samayta churasqaykichej chaywan watejmanta kawsanaykichejpaj. Chaypacha yachankichej Noqa Tata Dios kasqayta. 7Chantá Tata Dios kamachiwasqanman jina tullusman sut'incharqani. Sut'inchashaspataj, uj sonayta uyarerqani, chaytaj tulluspa takarakusqasnin karqa. Tullusrí tantaykukorqanku sapa uj tullusninkuwankama. 8Chay tullustaj ankuchakorqanku, aychachakorqanku, qarachakorqankutaj; chaywampis mana kawsay samayniyojrajchu kasharqanku. 9Chantá Tata Diosqa niwarqa: Kawsay samayman niy: Tukuyta Kamachej Tata Diosqa nisunki: Kawsay samay, tawantin ladosmanta jamuspa, kay wañusqasman kawsayta samaykuy, paykunataj kawsanqanku, nispa. 10Kamachiwasqanman jina sut'incharqani, paykunamantaj kawsay samay yaykorqa. Chantá paykuna kawsarerqanku, sayarerqankutaj. May ashkhapuni karqanku, manchay ashkha soldados jina. 11Jinapi Tata Diosqa niwarqa: Runaj Churin, kay tukuy tullusqa Israel ayllu kashan. Paykunaqa kay jinata ninku: Tullusninchejqa ch'akisqa kanku, atienekuspa suyakusqanchejtaj chinkapun; noqanchejpajqa manaña imapis kanchu, nispa. 12Chayrayku paykunaman kay jinata sut'inchay: Tukuyta Kamachej Tata Diosqa nisunkichej: Israel ayllúy, Noqaqa covachaykichejta kicharispa, chaymanta orqhomusqaykichej, Israel jallp'amantaj pusamusqaykichej. 13Ayllúy, maypachachus Noqa covachaykichejta kicharispa chaymanta orqhomusqaykichej chaypacha, yachankichej Noqa Tata Dios kasqayta. 14Kawsay samayniyta qankunaman qosqaykichej, kawsankichejtaj. Jinataj jallp'aykichejpi allimpi kawsachisqaykichej. Chantá yachankichej Noqa Tata Dios chayta ruwasqayta, chay nisqaytataj junt'asqayta, nispa nin Tata Diosqa. 15Tata Diosqa parlamuwaspa, niwarqa: 16Runaj Churin, uj k'aspita oqharispa, chaypi qhelqay kay jinata: Kayqa Judá ayllupaj, chantá payman tantakamorqanku, chay israelitaspajwan, nispa. Chantá waj k'aspita oqharispa, chaypi qhelqallaytaj: K'aspin, Efraínpa tukuynin Israel ayllu Josejpatawan, tantakamojkunajtawan, nispa. 17Chantá chay k'aspista tantaykuy ujlla kanankupaj. Ajinamanta ujlla makiykipi kanqanku. 18Llajta masisniyki tapurisojtinku: Manachu willawasqayku imatachus kaywan yachachiyta munawasqaykuta? nispa, 19paykunaman kutichiy: Tukuyta Kamachej Tata Diosqa kay jinata nin: Josejpa varanta jap'isaj, mayqenchus Efraínpa makimpi kashan, chayta. Chantá jap'illasajtaj, Israelpa ayllusnin payman ujchasqa kashanku, chaykunatapis. Chaymanta Judajpa varanwan ujllaman tantaykuspa, uj varallaman tukuchisaj; jinamanta makiypeqa ujlla kanqanku, nispa. 20Chaykama chay qhelqasqayki varasta makiykipi paykunaj rikunankuta jap'inki. 21Chantá paykunaman ninki: Tukuyta Kamachej Tata Diosqa kay jinata nin: Israelitas maymanchus rerqanku, chay naciones ukhumanta orqhomuspa, paykunata tukuynejmanta tantaykamusaj, jallp'ankumantaj kutirichimusaj. 22Kay jallp'apitaj paykunata uj nacionllaman tukuchisaj; Israelpa orqosnimpi uj reyniyojlla kanqanku. Manaña ujtawan iskay nacioneschu kanqanku, nitaj iskayman t'aqakonqankuchu sapa ujpis waj kamachejniyoj kanankupaj. 23Manañataj qhasi manakaj millay lantisninkuwan ch'ichichakonqankuchu, ni millay kawsayninkupi, nitaj sajra ruwayninkupipis. Noqa paykunata librasaj, maypichus juchallikorqanku, chay cheqasmanta, paykunatataj llimphuchasaj. Ajinamanta aylluy kanqanku, Noqataj paykunaj Diosninku kasaj. 24Kamachiy Davidqa paykunaj reyninku kanqa; uj k'ata michejniyojlla tukuyninku kanqanku. Leyesniyta kasonqanku, kamachisqasniytataj ruwaspa, junt'anqanku. 25Kamachiy Jacobman qorqani, chay jallp'api tiyakonqanku, ñawpa tatasninku tiyakorqanku, chaypi. Chay jallp'api wiñaypaj tiyakonqanku paykuna, wawasninku, paykunaj mirayninku ima. Kamachiy Davidtaj paykunaj kuraj kamachejninku kanqa wiñaypa wiñaynintinkama. 26Paykunawan allin kawsakuy tratota ruwasaj, mana jayk'aj tukukojta. Paykunata ashkhaman mirachisaj, sumajtataj sayachisaj. Paykuna chawpipi Santo Temployta wiñaypaj sayachisaj. 27Paykunawan khuska tiyakusaj. Noqa paykunaj Diosninku kasaj, paykunataj aylluy kanqanku. 28Paykuna chawpipi santo kaj Temploy wiñaypaj kashajtin, yachanqanku tukuy naciones Noqa Tata Diosmin Israelta Noqapaj ajllakusqayta wiñaypaj.


text: 1Yuyarichi huauquiguna. Ñáaupa uras Yaya Dios tucui ñucanchi huañuc apayayagunata imaibis yanapara. Paiguna purina ñambita ricuchisha paihua puyuhuan ricuchira. Tucui ñucanchi unai ñaupa huañuc apayayagunami chi puyuta catisha purishcauna. Chasnallata tucui paigunami Puca Lamarta chimbasha Yaya Dios yacuta chaupichishcaibi chaquihuan chimbashcauna. 2Paiguna Moisesta catisha riushcai yacutas puyu ucutas pasasha bautisarishcacuinta tucushcauna. Chasna rasha Moises rimashcata uyac ashcauna. 3Chasnallata llambulla Yaya Dios cachashca micunata micushcauna. 4Pai cushca yacutas tucuigunami upishcauna. Shuc rumimanda Dios yacuta llucshichishcata llambulla upishcauna. Cristoga chi rumicuinta asha paigunahuan tucui uras puriushca. 5Chasna Yaya Dios paigunata yapa yanapagllaita pai munashcata mana tucui ranaurachu. Chiraicu paigunahua allpama chara mana pactasha mana cailla huañushcauna chi chasquishca partibi. 6Chasna tucushcamanda yachana anchi mana paigunacuinta rangahua. Ñáucanchiga paigunacuinta yapa mana aligunata mana munanachanchi. 7Chasna yachasha paiguna rashcacuinta yanga dioscunahuacpi ama cungurisha alabaichichu. Paiguna chi runa rashca diosta balichisha Diospa shimibi quillcashcacuinta tucushcauna, chi diosta alabasha chiguna micusha machasha bailanaura nishca. 8Maicanguna huarmigunata japisha juchata ranaura. Chimanda Dios libachisha ishcai chunga quimsa huaranga (23.000) runagunata shuc punzhallaibi huanchishca. Paiguna mana ali yuyarisha rashcacuinta ama ranguichichu. 9Chasnallata ama yuyarishunchi ñucanchi juchata racpiga Yaya Dios llaquic asha ñucata mana libachihuangachu nisha. Paiguna chasna Diosta piñachishcamanda paluta cachashcai paigunata huañuchingahua. 10Maicangunaga Dios shayachishca mandac amugunata piñasha mana balinaunzhu nishcauna. Paiguna chasna rimashcamanda Yaya Dios paihua huanchic angelta cachara ashcagunata huanchingahua. 11Yaya Dios paigunata libachira paiguna yuyarisha ali purinauchun nisha, chihuasha ñucanchiraicu chimanda quillcachira ñucanchi tucuriuna punzhaguna causac asha chita yuyarisha ali causangahua. 12Chasnata yachasha maicanbas ñuca sinzhi quiric asha mana urmashachu nisha rimac runaga ali yuyarisha causachun mana juchaibi urmangahua. 13Yuyarichi. Supai cangunata urmachinata munasha camagllaita paita binsinata ushanguichimi. Cangunata turmintachishcacuinta shuc quiriccunatas chasnallata pai quillachin. Yaya Diosca randi cangunata llaquishami supai quillachiushcaibi cangunata mana cungaringachu, canguna ahuantana tupullata saquingami mana yalicta. Supai quillachiushcaibi Yaya Dios canda ricuchingami imasna can supaita binsinata. Pai chasna canda ricuchicpi supai quillachishcata quishpinata ushanguimi mana juchata rasha. Chasnahuan ahuantanguichimi. 14Chasna acpi mana ashillahuas yanga diosta yuyarisha balichichu llaquishca huauquiguna. 15Ñáuca rimashca shimi sirtu ashcata yachangahua yuyarichi. Canguna yapa yuyaiyuc ashcaraicu casna rimani. 16Jesucristo huañushcata yuyarisha upisha pagrachu ninchi pai rahuaita ricuchishca upinamanda. Pariu upisha Cristohuan shugllashina tucunchi. Chasnallata pan paquicta pariu micusha chihuan Cristo huañushca aichamanda shugllashina tucunchi. 17Chi pan shuglla ashallata piticpi manzhu ashca tucun. Ñáucanchi chicuintallata ashcaguna ashallata chi panda pariu micusha pariu yuyarisha shuc aichacuintalla tucunchi. 18Israel runagunata yuyarichi. Diosma ricuchishca aichata pariu micuc runagunaga manachu Dioshuan shuglla anaun. 19Chasnallata mana quiriccuna yanga diosma aichata ricuchisha mana sirtu causac Diosmachu cun astahuanbas supaima cun. Yanga dioscunaga ushaita charinaunzhu. Mana. Chi dioscuna yanga maunguna, mana causacchaunguna. Randi chi aichaga yanga diosma cushca aicha ashallata ali man. Casna yuyarichi. Mana quiric runa yanga diosma ricuchishca aichata canguna pariu micushaga chi supaimanda yuyarishcata ricuchinguichi. Canguna ima supaigunahuan shuglla tucunatas mana munanichu. 21Ñáa yuyarichi. Cristohua rahuaita ricuchina yacutas chasnallata supaima ricuchishcatas ishcandita (2) mana upinata ushanchichu. Cristohua aichata ricuchina panda supaima ricuchishcatas ishcandita mana micunata ushanchichu. Mana chasna ranataga yuyarinachan. 22Ishcandita yuyaricpi Señor Jesucristo piñangami ñucanchi paillahuanmi purina ashcamanda. Pai ñucanchimanda yali ushac acpi ama casna rasha piñachishunchi. 23Maican Jesucristota caticcunaga lugarta charinchi imatas ranatas ninaun. Chasna agllaita mana tucui ranaga quiricta yanapanzhu. Maicanga chita ama ranguichichu ninaun, shuccunaga chita rasha alimi ninaun. Chasna rimagllaita chigunata rashahuas camba shunguta mana alichinata ushanguichichu. 24Chi randimanda shuccunata yanapanata yuyarinami anchi. Pihuas amu ali tucunallata mana yuyarinachu, astahuanbas shuccuna ali tucunata yuyarisha causashun. 25Diospa shimibi casna quillcashcami: Tucui munduga Yaya Diospagmi. Chasna acpi tucui micunalla an. Chita yachasha aichata randisha mana tapusha randisha micuichi. Yanga diosma ricuchishca mana alichan nisha mana yuyarisha micuichilla. 27Shuc mana quiric runa canda rimasha ñuca huasima micucshamui nicpi can munasha paihuagma rilla micungahua. Risha pactacpi imatas canda caracpi micuilla, caiga huaglichihuangachu imata nisha mana yuyarinachu. 28Astahuanbas shuc runaga canda cai aichaga yanga diosma ricuchishca aichami nicpi ama micuichu. Can micucpiga chi rimac runa turbarishca tucungami. 29Can chita micunata ushashallata pai chi micunata sasishcaraicu ama micuichu. Can micushcata ricusha pai turbarishca tucungami. Chasna tucucpi pai ricushcaibi ama micuichu. Chasna acpi maican canguna rimahuanguichichari pai chita micunata mana munagllaita ñucahuas manachu ushani micunata nisha tapunguichima. 30Ñáuca Yaya Diosta pagrachu nisha micucpiga imahuacta ñucata caudsayachishca tucuni. 31Chasna acpi canda nini imata micushas upishas imata rashahuas tucuita raichi tucui runaguna Yaya Diosta alita balichingahua. 32Chiraicu ñucanchi rashcahuan shuccuna pandarisha juchaibi urmangahua mana ranachanchi. Tucui runagunata israelgunatas, mana-israel runagunatas, Diosta quiric muntundas mana pandachisha tucuita alita rasha yanapanami anchi. 33Ñáucaga imata rashahuas runagunata yanapangahua alita yuyariuni. Tucui runaguna quishpishca tucuchun nisha ñuca quiquin munaita mana yuyarishachu randi shuccunata yanapasha nini.


text: 1Chay wichancunam juc jamana junagchru trïgu pogorayag chracrapa Jesuswan aywarcayarä. Jinarcurmi nogacunaga micanasha carga trïguta tipircur micaricurcarä. 2Chayta fariseo ningancuna ricaparärimarmi Jesusta cay nirärin: “Ricay, uryarcayan discïpuluycuna, jamana junagchru mana imatas rurananchipag Dios nirayämasha”. 3Nipäcuptinmi Jesusga nirun: “¿Manachu Dios isquirbichingan libruchru leyipäcuray, unay Rey David jinaman paywan purigcuna micanasha puripäcur rurapäcunganta? 4Chaypin payga Diospa wayin ruyiman yaycurmi ‘Cay tantaga cayan Dioslapagmi’ nir chrurapäcunganta micusha. Nätan chay isquirbishachru ningannuyga chay tantacunataga micapäcunan cara sacerdöticunalam, nätan manam pisi jucga. 5Jinaman ¿manachu leyipäcuraytag Moisés isquirbinganchru jamana junag cayaptinsi Diospa wayinchru sacerdöticuna uryapäcunganpita? Nätan paycunaga jamana junagchru uryarcayarsi mana juchaynagmi carcayan. 6Mayapäcamay shumag: ¡Nätan nogaga mas munayniyognincagmi canan caychru cayä Diospa wayinpitasi jinaman sacerdöticunapitasi! 7¿Nätan gamcuna manachu tantiapäcunquitag isquirbishachru cay niyangantas? ‘Uywacunata ruparcayächingay manam alichu, runa-mayiquita mana cuyapaptiquiga’ niyanganta. Chayta mana tantiarmi gamcunaga mana juchaynagcunata ‘Juchäsapapag ricarcayanqui’ nira. 8Chaura noga jana pachapita shamusha runapa munaynïchrümi cayan jamana junagsi” nirun. 9Chaura chaypita aywarmi Jesusga yaycurun nogacuna Israel castacuna gotucarcänä wayiman. 10Chaychrümi juc maquin uncusha runa cayänag. Chauraga imanaylapas “Pagta lutanta rurarachichwansi” nirmi fariseocunaga Jesusta tapurärin cay nir: “¿Jamana junagchru juc gueshyagta cuticächinanchipag isquirbirayanchu?” 11Nipäcuptinmi Jesusga nirun: “¿Manachu maygaysi jamana junagchru pucyuman uyshay ishquiruptin jorgapäcunqui? Au, pasay-pacham jorgorcayanqui. 12Nätan chay uyshapitaga masmi välin juc runaga. Chaura imatas alicagtaga jamana junagchru rurachwanmi”. 13Nircurmi maquin uncusha runata Jesús cay nirun: “Chacchayuy”. Jinarcurmi chacchayuptilan maquin shumag cuticarura. Chauraga cara jucag maquinnuy alim. 14Chaypitam goturarcayangan wayipita yargorcurga chay fariseo ningancunaga “¿Imanuyparag Jesusta wanurachichwan?” nir rimanacurcara. 15Chaura chay rimanacurcanganta musyarurmi Jesuswan aywacurcarä chay carcayangäpita. Chay aywarcayaptïmi achca achca runacuna gatirapäcamara. Nätan Jesusga lapan gueshyagcunatam cuticächira. 16Jinamanmi “Noga cuticächipäcungagta amam pasay pitas willapacurcanquichu” nira. 17Chaynuy nira Jesusga willacugnin Isaiaswan Dios rimachingan ruracänanpagmi. Diosga rimachira cay nirmi: 18“Payga cayan servimagnïmi jinaman acracungämi. Payga cayan cuyashämi. Paypitaga aliscam cushirayä. Payman cachramushag Espiritütam yanapänanpag. Jinaman juc casta runacunatam musyachinga juchacunata noga taripänäpita. 19Manam payga pitas ashlipangachu, ni manam yanga gaparayarsi puringachu, ni manatan pisi mayangachu cällicunachru rimangantas. 20Nätan paquinayag chaglanuysi cayag runata manam lutanpag ricangachu, ni upinayag lamparinnuysi cayag runacunatas manam masta upirpachingachu. Antismi yanapanga alita ruragman muyuchingancama. 21Jinaman paymanmi yupachicurcanga juc casta runacuna” nirmi. 22Chaypitam Jesusmanga pusharärimun Asyagpa lutan espirituncunapa munayninchru cayag runata. Payga canag ñausham, jinaman mana pasay rimagmi. Chaynuytam Jesusga cuticarachin. Chaura chay runaga ricapuytas jinaman rimaytas galacuyun shumagmi. 23Chauraga chaychru lapan runacunam mayacasha ricacarärin. Jinamanmi cay nipäcun: “¿Paychur cayansi Davidpa castan aymug shuyarayanganchiga?” 24Chay nipäcugta mayarärirmi fariseocunaga cay nirärin: “Cay runaga lutan espiritucunata gargoyan Asyagcunapa mandagnin Beelzebüpa munayninwanmi”. 25Chay nir pinsiarcayanganta tantiarurmi Jesusga cay nin: “May nacionchrüsi runacuna punta punta raquicarurga quiquincama peliayälarmi ushanacurcan. Chaynuytan juc marcasi u juc wayichru yachrag runacunas raquicarärirga quiquincamam ushanacurcan. 26Chaura chaynuymi Asyagsi lutan espiritucunata gargorga cayan raquicasha. ¿Chauraga imanuyparag chay rurapäcunanta rurapäcunman? 27Nätan Beelzebüpa munayninwan Asyagpa lutan espirituncunata noga gargoyaptïga, gamcunapa discïpuluycunaga ¿pipa munayninwantag Asyagpa lutan espirituncunata gargapäcun? Chaura discïpuluycuna nipäcushunqui alita u lutanta pinsiarcayangaytas. 28Nätan nogaga Diospa Espiritunpa munayninwanmi lutan espiritucunata gargoyä. Chaynuy carga nämau chraramun Diospa munayninchru cawapäcunay wichan. 29Chaura ¿pirag juc calpasapa runata mana uchcular imantas suwapanman? Uchcurcurmi ichaga suwapanmanga. Chaynuymi nogaga rurayä lutan espiritucunawan. 30Pisi ‘Wacga manam alitachu ruran’ nimagga conträmi cayan. Nätan pisi nogata mana yanapämagga runäcunatam wichicayächin. 31Chauraga mayapäcuy shumag: Dios perdonangam runacunata ima-ayga juchancunapitas jinaman pipag ima-ayga lutan rimapäcunganpitas. Nätan Santu Espiritupa munayninwan rurayagta wacga ‘Asyagpa munayninwanmi rurayan’ nigcunataga Diosga manam perdonangachu. 32Noga jana pachapita shamusha runapag lutanta rimarcugtas Diosga perdonangam. Nätan Santu Espiritupag lutanta rimagtaga Dios manam perdonangachu ni canansi ni imaysi”. 33“Chauraga ali montinuy capäcuy ali runa. Nätan ama capäcuychu mana ali montinuyga. Nätan wayuyninpam reguenchi montitaga, ali monti cangantas u lutanta monti cangantas. 34¡Gamcunaga chay acapala culebracunanuysi alisca lutanmi carcayanqui! Chaynuy lutan carmi gamcunaga lutanta rimarcayanqui. Chaura runaga riman imanuysi canganpitam. 35Ali runaga alicunata riman ali runa carmi. Nätan lutan runaga lutancunata riman lutan runa carmi. 36Mayapäcamay shumag: Dios juchacunata taripänan junagga pipitas chay lutanta yanga rimapäcunganta lapantam rimacurcanga pi maysi. 37Chaura imanuysi rimangaypitam canqui ‘Cunchuchisha cachun’ nishas u mana juchaynagpag ricashas”. 38Niruptin juc ishcay Moisés isquirbingancunapita yachrachigcunawan fariseo ningancunam Jesusta cay nirärin: “Yachrachig, imalatas rurayuynar runala mana ruray atipänanta Diospita cangayta musyapäcunäpag”. 39Nipäcuptinmi Jesusga cay nirun: “Lutan runacunalam, jinaman Dios munangannuy mana caway munagcunalam ima-aygatas munaynïwan ruranätaga munapäcun. Nätan manam imatas rurashagchu. Antis ricapäcunquiga Diospa willacugnin Jonaswan ruracangannuysi nogawan ruracagtam. 40Jonasga quima junagmi jinaman quima pagasmi jatun pescädupa pachranchru cara. Chaynuymi noga jana pachapita shamusha runasi cashag pampa ruyichru quima junag, quima pagas. 41Cay wichan runacunawan parëjum unay Nínive marcachru yachragcuna cawacapäcamunga. Chay junagmi cay wichan runacunata Dios juchancunapita taripayaptin paycunaga ‘Juchancunapita cunchuchisha capäcuchun’ nipäcunga. Ninivechru yachragcunaga cunchupäcunanta Jonaswan Dios willarachiptin jucha rurayta wanacurcurmi Diosman cutipäcusha. Nätan caychru nogaga cayä mas munayniyogmi Jonaspitaga. 42Chay juchacunata taripänan junagmi Arabiachru mandag warmis cay wichan runacunawan parëju cawacapäcamunga. Chaura paysi ‘Juchanpita cunchuchisha capäcuchun’ ningam: Chay warmi alisca caru nacionpitam shamura Salomón rimanganta mayacunanpag. Nätan caychru nogaga cayä Rey Salomonpitaga mas munayniyogmi”. 43“Runachru cayanganpita lutan espíritu nä yargorurga purin mana yacünag chaqui pampacunapam ‘¿Maychrütag jamayüman?’ nir. Chaura jamananpag mana tarirga 44cay ninmi: ‘Mä yargamungä runaman cutishag’ nir, cutirga chay runata tarirun jäcachisha wayitanuymi ali pichashatanuymi jinaman shumag chrurachracushatanuymi. 45Chaura chaynuyta tarirur lutan espirituga cutircurmi pushamun ganchris lutan espiritupa lutan espiritu-mayincunata, quiquinpita mas juyunnincunata. Chaypitam lapan yaycapäcun chay runaman. Chaura chay runaga naupa canganpitaga mas lutan ruragmanmi muyun. Chaynuymi ruracanga cay wichan lutan runacunawansi mana niyangäta chrasquicarcämaptinga”. 46Chay nir runacunata Jesús rimapayaptinmi wauguencunawan maman chrarärimurga, washachru shuyararcayara Jesuswan rimayta munapäcur. 47Chaura juc runam Jesusta willarun cay nir: “Mamaywan wauguequicunam washachru carcayan rimaytash munarcayan gamwan”. 48Niptinmi Jesusga chay willag runata cay nirun: “¿Pitag cayan mamä? ¿Pitag cayan wauguëcuna?” 49Nirmi nogacunaman maquinta chacchayämur cay nipäcaman: “Caycunam cayan mamäsi jinaman wauguëcunas. 50Nogapaga wauguësi panïsi jinaman mamäsi cayan jana pachachru cayag Dios-mayï munangannuy ruragcunam” nira.


text: 1Judá ayllumanta uj runa Achán sutiyoj, Carmijpa churin, Zabdijpa allchhin, Zerah allchhimpa churin karqa, payqa Tata Diospa nisqanman jina phirisqa kanan karqa, chaykunamanta wakinta pakaykorqa. Chaynejta tukuynin israelitakuna Tata Diospa ñawpaqempi juchayoj rikhurerqanku, phirisqa kanan karqa chaykunata Achán suwasqanmanta. Chayrayku Diospa phiñakuynenqa israelitakunajpa contrankuta k'ajarerqa. 2Josueqa Jericomantapacha Ai llajtata 3Kutimuspataj, Josueta nerqanku: «Ai llajtata jap'inapajqa mana tukuychu rinanchej tiyan; iskay waranqa, chayrí kinsa waranqa jinalla richunku, imaraykuchus paykunaqa pisilla kanku,» nispa. 4Jinataj kinsa waranqa runa jinalla Ai llajtata jap'inankupaj wicharerqanku. Ai llajtayojkunarí israelitakunata atipaykuspa, imata jina ayqecherqanku. 5Chaypacha kinsa chunka sojtayoj israelitakunata wañucherqanku. Wakintataj llajta punkumanta rumi orqhonakama qhatiykorqanku; chay uraypi paykunata mayta t'ustiykorqanku. Chayrayku israelitakunaqa maytapuni q'ewakorqanku, manañataj maqanakuyta munarqankuchu. 6Chantá Josuewan, israelitakunajpa kurajninkukunawan sinch'i llakisqa kasqankuta rikuchispa, p'achankuta llik'ikorqanku, umankumantaj jallp'awan qhallaykukorqanku. Chanta Diospa arcampa qayllampi pampakama k'umuykukuspa, chaypi ch'isiyanankama karqanku. 7Josuetaj nerqa: –Ay, Tata Dios. ¿Imapajtaj kay runakunata Jordán Mayuta chimpachimorqanki? ¿Amorreokunaman jaywaykunawaykupaj, paykuna tukuchinawaykupajchu chimpachimuwarqayku? Walej kanman karqa Jordán Mayu chimpallapi qhepakunayku. 8Ay, Tata Dios. ¿Ima nisajtaj kunanri? Israelitakunaqa enemigonkumanta ayqerikampunku. 9Cananeokuna chanta kaynejpi tukuy tiyakoj runakuna atipachikusqaykuta yachanqanku, tantaykuykuspataj, mana ni uj puchoyojta chinkachiwasqayku. ¿Chantá imataj kanqa, chay jina sumaj uyarisqa sutiykiwanri? nispa. 10Tata Diostajrí Josueman kuticherqa: –Jatariy, puririy. ¿Imaraykutaj pampakama k'umuykuspa kashankiri? 11Israelitakunaqa trato ruwasqayta p'akispa juchallikunku. Jap'iykakapunku, imakunachus phirisqa kanan karqa, chaymanta; suwanku, chantá llullakullankutaj. Astawampis, maypichus imanku kashan, chayman suwasqankuta pakaykunku. 12Chayrayku israelitakunaqa enemigonkuta mana atipayta atenqankuchu. Paykunaqa israelitakunata ayqechimullanqankupuni, imaraykuchus phirisqa kanankupaj jina kanku. Manachus nerqani chaykunata usqhayta phirinkichej chayqa, mana Noqapis qankunawanñachu kasaj. 13Sayariy; israelitakunata tantachispa, llimphuchachimuy. Niy, q'aya ñawpaqeyman chimpamunankupaj wakichikunankuta, imaraykuchus Noqa Tata Diosqa, Israelpa Diosnin ajinata nini: “Qankunaqa imachus phirisqa kanan karqa, chayta mana phirinkichejchu. Manachus tukuyninta phirinkichej chayqa, manapuni enemigoykichejta atipayta atinkichejchu. 14Q'aya, ayllumanta ayllu chimpamunkichej. Chantá mayqen ayllutachá Noqa nisaj, chay ayllumanta sapa wasi ayllu chimpamonqa; mayqen jaratachá Noqa nisaj, chay jaramanta sapa qhari chimpamonqa. 15Pejpa makimpichá imakunachus phirisqa kanan karqa chay rikhurenqa chayqa, chay runa tukuy ayllunwan ruphachisqa kanqa, imanchá tiyapun, chaykunawan ima, Tata Diospa trato ruwasqanta p'akispa, Israelpi millayta ruwasqanrayku,” nispa. 16Josueqa q'ayantin paqarin tutamanta jatarispa, israelitakunata ayllumanta ayllu chimpacherqa. Tata Diostaj Judá aylluta ajllarqa. 17Chanta Josue Judá aylluta qayllachejtin, Zérahpa ayllun ajllasqa karqa, Zérahpa ayllunmantataj Zabdijpa jaranmanta kajkuna ajllasqa karqanku. 18Zabdijpa jaranmanta ujmanta uj chimpajtinkutaj, Achán juchayoj rikhurerqa. Pay karqa Carmijpa wawan, Zabdijpa allchhin, Zérah wawampa allchhin, Judá ayllumanta. 19Chantá Josueqa Achanta nerqa: –Wawáy, Israelpa Diosnin Tata Diosta jatunchaspa yupaychay ari. Ama pakaspa, sut'inta willaway imatachus ruwasqaykita, nispa. 20Chanta Achán Josueta nerqa: –Arí, cheqamanta Israelpa Diosnin Tata Diospa contranta juchallini. Kay jinata ruwarqani: 21Jericopi chay tukuy imakuna ukhupi, Babiloniamanta manchay sumaj mantata rikorqani, iskay pachaj qolqeta, khuskan kilo kuraj jina qoritawan. Chaykunata anchapuni munaykuspa jap'ikaporqani, apaspataj toldoy uraman p'ampaykorqani, qolqeta aswan uraman churaykuspa, nispa. 22Josuetaj Achampa toldonman runakunata kacharqa, paykunataj phawitalla rispa imakunachus pakasqa kasharqa, chaykunata tarimorqanku. Qolqetapis aswan ukhunejpi tarerqanku. 23Chay imakunata orqhoytawan, Josueman, israelitakunamanwan apamorqanku, chaykunatataj Tata Diospa ñawpaqenman churarqanku. 24Chantá Achanta Acor nisqa Valleman pusarqanku, mantata, qorita, qolqe pakasqantawan khuska, chantá churinkunatawan, ususinkunatawan, wakankunatawan, burronkunatawan, ovejankunatawan, toldontawan, imanchá tiyaporqa, chaytawan khuska. 25Chanta Josué payta nerqa: –¿Imaraykutaj qan kay jina llakiyman churawarqaykuri? Kunanqa Tata Dios qampa pataykiman chay llakiyllatataj urmachimuchun, nispa. Chayta nisqantawan, tukuynin israelitakuna Achanta chanta tukuy imantawan khuska rumiwan ch'anqaykuspa, wañucherqanku; jinaytawantaj ruphaykucherqanku. 26Chaymantataj patanman ashkha rumita tawqaykorqanku, chaytaj kunankama kashan. Chayrayku chay cheqataqa Acor valle, nispa suticharqanku.


text:
Taripay suntur
Taripay suntur icha Yachaq tantari (kastilla simipi: tribunal, corte) nisqaqa chirarimanapaq tantaymi, kamachikuna chay chiqarimaypa tiksin kaptin.
Kay runakunam taripay sunturpiqa rimanakun:
- Ch'ataq ch'atasqa nisqa runata q'uma nisqa huchamanta ch'atanmi, wanachanapaq.
- Amachaq ch'atasqata, mañaqta amachaspa rimapunmi.
- Taripakuq taripayta rimanmi, ch'atasqata wanachaspa icha qispichispa, taripanakuypitaq huk mañaqta chiqachaspa icha mañaqpura chimpapuraychispa.
Kay iskay hinatam chiqarimanku:
- Wanana taripana nisqapi ch'ataq taripakuq ima q'uma rurasqamanta ch'atasqa runata taripaywan wanachan icha - ama nispa - qispichin
- Taripanakuy nisqapi taripakuq iskay mañaqpurataq huk mañaqta chiqachan icha mañaqpura chimpapuraychinmi.
Mama llaqtapi Hatun yachaq tantari icha Kamachikamayuq tantari nisqaqa rimana huñunakuypa kamasqan kamachikuna hatun kamachiwan paqtachus mana paqtachus kayta riqsichin.


text: 1Juc junagmi, malway inti caycaptin, Pedruwan Juan imaypis aywashgannog templuman aywargan Tayta Diosta manacunanpag. 2Tsaychömi juc runa caycargan yurishganpita-patsa ishcan chaquin wanushga. Tsay runatami waran waran castancuna apapäcog templucho “Cuyaylapag” nishgan puncuman. Tsay puncuchömi templo patiuman yaycogcunata limushnata manacog. 3Pedruwan Juan templo patiuman yaycuycagta ricarmi paycunatapis tsay runa limushnata manacorgan. 4Tsaynog manacuptinmi Pedro caynog nergan: “¡Ricapäcamay!” 5Tsaymi tsay runa paycunata ricarargan imalawanpis yanapananpag cashganta yarpashpan. 6Nircurmi tsay runata Pedro caynog nergan: “Manami guellaynëpis ni öröpis cantsu gamta yanapanäpag. Tsaynog captinpis ¡Nazaret marcapita cag Jesucristupa jutincho jucla sharcur puriy!” 7Tsaynog nishpan Pedro derëcha cag maquinpita tsarircur sharcatsiptinmi jinan höra chaqui moguncunapis sänu ricacorgan. 8Tsauraga jucla sharcurcur tsay runa puriyta galaycorgan. Nircurmi paycunawan templo patiuman yaycorgan cushicuypita saltashpan y Tayta Diosta alabashpan. 9Tayta Diosta alabashpan saltaycachar puriycagta ricarmi lapan runacuna cushicärergan. Tsaymi caynog nipäcorgan: “¡Ricay! ¡Cuyaylapag nishgan puncucho limushnata manacog mana pureg runa puriycanna!” 11Tsauraga ishcan chaquin wanushga cashganpita sänag runa manami cachaycorgantsu Pedruta y Juanta. Paycuna Salomón nishgan alarcho caycagta ricarmi runacuna cushicushpan tsayman cörrila aywapäcorgan ricapäcunanpag. 12Chayaptinnami runacunata Pedro caynog nergan: “Israel mayëcuna, ¿imanirtag nogacunata ricapaycämanqui? Manami quiquëcunapa munaynëwantsu ni jutsaynag cashgäpitatsu cay runata aliyätsishcä. 13Tsaypa trucanga Jesucristupa munayninwanmi aliyätsishcä. Paytami Abraham, Isaac, Jacob y unay Israel runacuna yäracushgan Tayta Diosnintsi churashga lapanpita más munayniyog cananpag. Tsaynog captinpis gamcunaga payta autoridäcunaman entregashcanqui wanutsishga cananpag. Pilato cachariyta munaptinpis gamcunaga manami munapäcushcanquitsu. 14Tsaypa trucanga Pilätuta manacärishcanqui jutsayog cagta cacharir jutsaynag alilata rurag cagta wanutsinanpag. 15Tsaynogpami wanutsipäcushcanqui cawayta gomagnintsita. Tsaynog wanutsiptiquipis paytami Tayta Diosnintsi cawaritsimushga. Cawarircamur yuripämaptinmi nogacuna ricapäcushcä. 16Paymi aliyätsishga puriyta mana puëdeg runata. Jesucristuman yäracäriptëmi ricapäcushgayquinogpis cananga sänuna caycan. 17“Israel mayëcuna, gamcuna y autoridänintsicunapis manami tantyapäcushcanquitsu salvamänantsipag Tayta Diosnintsi payta cachamushganta. Tsaynog mana tantyarmi Jesusta wanutsipäcushcanqui. 18Tayta Diosnintsipa unay profëtancuna maynami escribergan Cristuta runacuna wanutsinanpag cashganta. Tsaymi gamcuna payta wanutsipäcuptiqui cumplishga tsay profëtacuna escribishgannogla. 19“Cananga Cristuta wanutsishgayquipita perdonashunayquipag Tayta Diosta manacäriy. Tsaynogpis jutsa rurashgayquicunata cacharir pay munashgannogna cawapäcuy. 20Tsaynogpami Tayta Diosnintsi lapan jutsa rurashgayquicunata perdonashuptiqui cushishga cawapäcunquipag. Tsaynogpis Jesucristuta gamcunaman yapay cachamonga munaynincho lapantapis tsararänanpag. 21Cutimunanpag cag höra manarag chämuptinmi Jesucristoga ciëluchörag caycan. Cutimurnami lapantapis churanga Tayta Dios munashgannogna cananpag. Tsaynog cananpag cashgantaga Tayta Diosnintsipa profëtancuna unaypita-patsami wilacärergan. 22“Tsaynogmi Moisespis unay Israel runacunata Jesucristo shamunanpag cashganta wilapargan caynog nir: ‘Tayta Diosnintsimi castantsipita juc runata churanga noganog wilacog cananpag. Payta gamcunaga cäsucäriy.’ 23Mastapis Moisés caynogmi nergan: ‘Pipis tsay wilacogta mana cäsucog cäga juzgashgami canga.’ 24“Moisés wilacushgannogmi Tayta Diospa waquin profëtancunapis wilacärergan canan witsan pasaycashganta. Tsaynog wilacärergan Samuel wilacushganpita-patsami. 25Tsaymi Jesucristuta chasquicuptiqui profëtacuna wilacushgannogla Tayta Diosnintsi salvashunquipag. Tsaynogpami Tayta Diosnintsi cumpliycan Abrahamta, Isaacta y Jacobta caynog nir promitishganta: ‘Gampita miragpitami pï-may runacunapis bendicionta chasquengapag.’ 26Abrahamta promitishgannoglami Jesucristuta chasquicur tsay bendicionta chasquiycantsi. Tsay bendicionga jutsa rurashgantsicunata cacharir Tayta Dios munashgannog cawanantsipag Jesucristo salvamashgantsimi caycan. Paytami Tayta Diosnintsi nogantsiman cachamorgan waquin runacunapita gamcuna puntata payta chasquicunayquipag.”


text: 1Wawqe-panillaykuna, qamkunatam yachachirqaykichik Diosta agradaspa kawsanaykichikpaq. Chaynatamá qamkuna kawsachkankichik, Señor Jesusrayku ruegakuspam mañakuykiku aswan mastaraq chaynata kawsanaykichikpaq. 2Qamkunaqa yachankichikñam Señor Jesuspa kamachikuynin qomusqaykuta. 3Diosqa munan mana huchayoq kanaykichiktam hinaspa mana huchapakuq kanaykichiktam. 4Sapakamayá warmiyoq kaychik ama huchallikuspa hinaspa respetayta yachaspa. 5Amayá mana allinkunataqa munaychikchu Dios mana reqsiq runakuna hinaqa. 6Chaynaqa amayá pipas wawqentaqa ofiendechunchu nitaq engañachunchu. Señorqa tukuy chaykunataqa vengakunqam. Ñam chaykunamantaqa willarqaykikuña. 7Diosqa qayawarqanchik manam hucha vidapi purinapaqchu, aswanqa payllapaqña kawsanapaqmi. 8Chaynaqa kay nisqaykuna despreciaqqa desprecian manam runatachu aswanqa Chuya Espiritu qosuqnikichik Diostam. 9Wawqe-panintin kuyanakuymantaqa manañam necesitankichikñachu qellqamunayta, Diosqa ñam yachachisurqankichikña kuyanakunamantaqa. 10Chaynamá rurachkankichik Macedonia lawpi llapallan wawqe-panikunawanpas, chaywanpas ruegakuykichikmi aswan mastaraq kuyanakunaykichikpaq. 11Hawkalla kawsakuyta munaspayá, ocupakuychik imapas ruranaykichikpi, kamachisqaykupi hinayá llamkaychikpas 12chaynapi Diosta mana reqsiqkunapas respetasunaykichikpaq chaynataq imapas mana pisipusunaykichikpaq. 13Wawqe-panillaykuna, munachkanikutaqmi wañuqkunamanta yachanaykichiktapas chaynapi mana confianzayoqkuna hina ama llakikunaykichikpaq. 14Jesus wañukuspa kawsarimusqanta creeptinchikqa Diosmi Jesustawan pusamunqa kawsarichisqan iñiqkunata. 15Kaykunataqa nikiku kikin Señorpa nisqanman hinam, Señorpa kutimunankama qepaspa kawsaqkunaqa manam puntasunchu wañuqkunataqa. 16Kikin Señorpunim uraykamunqa hanaq pachamanta kamachikuy qapariyninwan, angelkunata kamachiqpa qayakuyninwan hinaspa Diospa cornetillanpa qapariyninwan hinaptinmi puntata kawsarimunqa Cristopi iñiq wañuqkuna. 17Chaymantam kay pachapiraq kawsaqkuna paykunawan kuska altoman hoqarisqa kasunchik puyukunapa ukunman Señorwan tupananchikpaq, paywanmi wiñaypaq kasunchik. 18Kay nisqaywanyá kallpanchanakuychik.


text: 1Abías wañupojtin, Davidpa llajtampi p'ampaykorqanku. Paypa qhepantataj churin Asa kamacherqa. Pay kamachishajtintaj, chunka watasta Judá suyupi allin kawsakuylla karqa. 2Asaj ruwasqasnenqa allintaj, cheqantaj Señornin Tata Diospa qhawaynimpi karqa. 3Waj dioskunaj altaresninkuta chinkacherqa, jinataj loma patapi yupaychana wasista. Rumismanta lantisninkutapis p'akirarqa, jinallataj Asera lanti k'ullusninkutapis. 4Chay jawa Asaqa tukuy Judá aylluta ñawpa tatasninkoj Señorninku Tata Diosman chimpanankuta kamacherqa, jinataj leyesninta, kamachisqasnintapis junt'anankuta. 5Tukuynin Judá llajtasmantataj lanti wasista, lantisnintinta chinkacherqa. Manataj ima ch'ajwapis karqachu, pay kamachishajtenqa. 6Chay wataspi mana ima ch'ajwaspis kasqanrayku, manataj piwampis maqanakunanku kasqanrayku, Tata Diostaj paykunaman allin kawsakuyta qosqanrayku, Asaqa Judapi sumaj jark'achasqa llajtasta jataricherqa. 7Judamanta runasmantaj nerqa: Kay llajtasta allinchaykunachej sinch'i perqaswan muyuykuchispa, torreswan, punkuswan, barrasninwan ima. Kay jallp'as makillanchejpiraj kashan Tata Diosta mask'asqanchejrayku. Payta mask'anchej, Paytaj allin kawsayman churawanchej, nispa. Chayrayku chay llajtasta allinta oqharerqanku, allintaj paykunata rerqa. 8Asajpataqa tiyaporqa Judamanta kajkuna sumaj armasqa kinsa pachaj waranqa soldados. Paykunaqa jark'akuna escudosniyoj, t'ojsina lanzasniyoj karqanku. Benjamín ayllumantapis iskay pachaj pusaj chunkayoj waranqa soldados karqanku; paykunapis jark'akuna escudos, flechanapaj arcos jap'irisqa karqanku. Tukuy paykunaqa may wapu soldados karqanku. 9Chantá paykunaj contrankupi Etiopiamanta Zeraqa uj millón soldadoswan jamorqa, kinsa pachaj maqanakuna carretaswan. Jinataj Maresakama chayamorqa. 10Chaypacha Asaqa maqanakoj llojserqa, soldadosninwantaj Sefata Vallepi maqanakuman yaykunankupaj wakichikorqa Maresa qayllapi. 11Asaqa Señornin Tata Diosman qhaparikorqa: Tata Dios, kallpayoj kajtapis, pisi kallpayoj kajtapis yanapayta atinki. Chayrayku yanapariwayku Señorniyku Tata Dios, Qampi suyakusqaykurayku, sutiykipitaj kay soldadoswan maqanakoj jamusqaykurayku. Tata Dios, Qanmin Diosniykoqa kanki. Ama saqeychu contraykipi sayaspa, runas imatapis ruwanallankutapuneqa. 12Chaypacha Tata Diosqa Asata, Judatawan yanaparqa chay etiopespa contrankuta maqanakupi atipanankupaj, chayraykutaj etiopesqa ayqerikaporqanku. 13Jinapi Asawan, soldadosninwan imaqa Gerarkama etiopesta qhatiykorqanku. Etiopesqa atipachikorqanku, wañorqankutaj ni uj puchuyoj kanankukama. Ajina tukuchisqa karqanku Tata Diospa ñawpaqempi, jinataj soldadosnimpa ñawpaqempipis. Judamanta soldadostaj chay enemigosninkoj tukuy imasninkuta jap'ikaporqanku. 14Chaymantataj atipallarqankutaj, Gerar qayllaspi karqanku, chay llajtastapis, tukuyninkutaj Tata Diospa ñawpaqempi manchachikuyta qallarerqanku. Judamanta kajkunaqa chay llajtasmanta orqhorarqanku tukuy valorniyoj kaj chhikata. 15Yaykullarqankutaj chay uywa michejkunaj jarasninkumampis, apakaporqankutaj may ashkha ovejasta, camellosta ima. Chaymantataj Jerusalenman kutiporqanku.


text: 1Ruwallankitaqmi acacia kurkumanta altartapas, inciensota ruphachinapaq. 2Wask'anpas anchonpas kuskan metrokaman kanqa, sayaynintaq huk metro. Esquina waqrankunaqa kikillanmantan kanqa. 3Hinamantataq patantapas, muyuriq qhatantapas, waqrankunatapas ch'uya qoriwan qatanki, muyuriq patantataq qoriwan ribetenki. 4Iskay qori argollatapas churallankitaqmi ribeteq uranpi, sapanka ladoman iskaytakama, chaykunatan wantunapaq k'aspikunaqa suskhunqa. 5Suskhuq k'aspikunataqa acacia kurkumantan ruwanki, hinaspan qoriwan k'uyunki. 6Kamachikuy simiyoq arca pata hucha pampachana cheqaspin qanwan tupasaq, chaypa ñawpaqen chimpa cortinaq huk ladonpin chay altarta churanki. 7Aaronmi sapa paqar lamparakunata allichaspa, chay altar patapi q'apaq inciensota ruphachinqa. 8Hinallataq rasphiyaykuyta lamparakunata Aarón hap'ichiqtin inciensotapas ruphachillanqataq. Chayqa ñawpaqeypi ruwakullanqapunin lliw mirayniykichiskunapipas. 9Aman chay altarpiqa wak inciensotapas, ruphachina sacrificiotapas, ruru ofrendatapas, vino hich'ana ofrendatapas haywankichu. 10Kay altarqa ñoqa Señor Diospaqpunin ch'uyay-ch'uya kanqa. Huchakuna pampachasqa kananpaq sacrificioq yawarnintan Aaronqa watapi huk kutillata waqrakunaman llusiykuspa altarta ch'uyanchanqa. Chay hinatan sapa watallapuni ruwakunqa mirayniykichiskunapipas, nispa. 11Señor Diosmi Moisesta nirqan: 12–Israel runakunata yupaqtiykiqa, sapanka yupasqan pay kikin mana wañunanpaq qolqeta pagawanqa, chay hinapin runa yupakushaqtin mana paykuna ukhupi wañuray kanqachu. 13Llapa yupasqan ñoqaman ofrendata qowanqa phisqa gramo qolqeta, chay phisqa gramo qolqeqa yupaychana wasipi tupunaman hina tupukunqa. 14Llapa iskay chunka watayoqmanta wichayman yupasqan, ñoqaman chay ofrendata qowanqa. 15Qankuna kikiykichis mana wañunaykichispaq ñoqaman ofrendata qowashaspaqa, manan qhapaqpas phisqa gramomanqa yapaykunqachu, manan wakchapas phisqa gramomantaqa pisiyachinqachu. 16Israel runakunamantan kikinku mana wañunankupaq qosqanku qolqeta chaskinki, hinaspa chayta Dioswan Tupana Karpapi yupaychaypaq qonki. Chaywanmi ñoqaqa Israel runakunata yuyarisaq, hinallataq kikinku mana wañunankupaq qolqe qowasqankutapas, nispa. 17Señor Diosmi Moisesta nirqan: 18–Ruwallankitaqmi maqchikunapaq bronce puruñatapas kaq broncellamantataq tiyanayoqta. Hinaspan chayta unuyoqta churanki Dioswan Tupana Karpawan kanchapi kaq altarwan tupaypi. 19Chay unuwanmi Aaronpas churinkunapas makinkuta chakinkutawan maqchikunqaku. 20Chay unullawantaqmi maqchikunqaku Karpaman haykuspankupas, haywanapaq altarman asuykuspankupas, ñoqapaq ruphachina ofrendata kananankupaqpas. Chay hinapin mana wañunqakuchu. 21Mana wañunankupaqmi makinkuta chakinkuta maqchikunqaku. Kay kamachikuy simitan Aaronpas churinkunapas mirayninkupas hunt'ashallanqakupuni, nispa. 22Señor Diosmi Moisesta nirqan: 23–Sumaq q'apaqkunata akllay: Soqta kilo allinnin mirrata, kinsa kilo q'apaq canelata, kinsa kilo q'apaq cañata, 24soqta kilo casiatapas, tawa litro olivo aceitetawan, yupaychana wasipi tupunaman hina tupusqata. 25Chaykunamantan ch'uya hawina aceiteta ruwanki, hawinakunata ruwaqpa ruwasqanta hina. Chay aceiten hawina ch'uya aceiteqa kanqa. 26Chay aceitetan Dioswan Tupana Karpaman hich'aykunki, kamachikuy simiyoq arcamanpas, 27mesamanpas tukuy imaymananmanwan, candeleromanpas tukuy imaymananmanwan, incienso ruphachina altarmanpas, 28sacrificio ruphachina altarmanpas tukuy imaymananmanwan, tiyanayoq puruñamanpas. 29Chay hinatan chaykunata ch'uyanchanki, hinan ch'uyallaña kanqa. Imallapas chaykunaman tupaykuqqa Diospaq t'aqasqan kapunqa. 30Aarontapas churinkunatapas chay aceitewan hawiykuspan sacerdotey kanankupaq t'aqapuwanki. 31Israel runakunatan ninki: Kay aceite hinan kanqa ch'uya hawina aceiteyqa llapan mirayniykichispaq. 32Aman wak runataqa hawinkichischu, aman chay ruwasqata hinapas wak aceitetaqa ruwankichischu. Chayqa ch'uyan, ch'uyatapunin chaytaqa qhawankichis. 33Pipas chay aceiteta hina ruwaqqa, otaq pi wak runatapas chaywan hawiykuqqa, llaqtanmantan wikch'usqa kanqa, nispa. 34Señor Diosmi Moisesta nirqan: –Sumaq q'apaqkunata chay chhikatakama huñuy: Estacteta, ch'uruchata, galbanota, ch'uya inciensotawan. 35Hinaspan chaykunamanta kachichasqata allin chhaqrusqata Diospaq ch'uya inciensota ruwanki, hawinakunata ruwaqpa ruwasqanta hina. 36Wakintan allin ñut'uta kutanki, hinaspan chayta churanki Dioswan Tupana Karpapi kaq kamachikuy simiyoq arcaq ñawpaqenpi, maypichus qanwan tupasaq chaypi. Chay inciensotaqa ch'uyallatañan qhawankichis. 37Chay ruwasqayki inciensota hinaqa aman waktaqa chay kikillanta ruwakunkichischu. Chayqa ñoqaqmi, qanpaqtaq ch'uya kanqa. 38Pipas q'apachikunanpaq chay hinata ruwanqa chayqa, llaqtanmantan wikch'usqa kanqa, nispa.


text: 1Chantá Jobqa chayman kutichispa, nerqa: 2Cheqamanta qankunaqa tukuy runaspa simin kankichej; wañojtiykichej, yachaypis qankunawan khuska wañullanqataj. 3Chaywampis, qankuna jinallataj noqapis yachani; qankunamantaqa mana imapipis pisichu kani. Pitaj mana yachanchu kay tukuy imastari? 4Noqaqa mana juchayoj, nitaj k'amina kani. Ñawpa tiempospi Diosqa mañakusqasniyta uyariwaj, kunantajrí kawsaqesniypa asikunanku kani. 5Pichus allimpi kajqa mana allimpi kajta pisipaj qhawan, jinataj pichus urmaykunampaj jinaña kajtaqa ni imamanta dakuspa astawan tanqaykun. 6Suwasqa wasisninkupi allimpi kawsakunku, Diospa contrampi rimajkunataj ni imamanta manchachikuspa tiyakunku, Diosqa makinkupi kasqanta yuyaspa. 7Animalesta tapuriy, paykunataj yachachisonqanku; jinallataj phawajkunata tapuriy, paykunapis rikuchisonqanku. 8Chayrí jallp'ata tapuriy; chaypis yachachisonqa. Mama qochapi kaj challwaspis sut'inchasonqanku. 9Kanrajchu pipis kay imasmanta mana yachajqa? Manachu tukuy yachanku Dios tukuy imata makisninwan ruwasqantaqa? 10Tukuy kawsajkunaj kawsayninkoqa Diospa makimpi kashan, jinallataj tukuy runaspa kawsayninkupis. 11Cheqamanta ninreqa reparan pejpa parlayninchus kasqanta, jinallataj simipis reparan imayna mikhunachus kasqanta. 12Machu runasqa sumaj yachayniyoj kanku, unayta kawsasqallankutaj paykunaman yachachin. 13Atiywan, yachaywanqa Diospi kashan; yuyaywan, yuyaychaywampis Paypata. 14Diospa urmachisqantaqa ni pipis watejmanta sayariychiyta atinchu. Diospa jap'isqantaqa ni pipis kacharichiyta atinchu. 15Sichus Pay mana parachimun chayqa, tukuy ima ch'akipun. Sitajchus ujllapi parachimun chayqa, jallp'atañataj yaku p'ampaykun. 16Atiywan, yachaywanqa Diospi kashan. Ch'awkiyaj, ch'awkiyachikojpis makimpi kashan. 17Diosqa yachayniyojkunaj yachayninkuta chinkachichin; juezkunatapis locoyachin. 18Diosqa sajra reyestapis mana atiyniyojta rikhurichin, manachayqa q'alasllata waj nacionesman presosta apachin. 19Sacerdotesta ruwanankumanta wijch'un; atiyniyoj kamachejkunatapis chaymanta urmachin. 20Atienekunapaj jina sumaj yuyaychajkunatapis mana parlarejta saqen; kurajkunamantapis sumaj yuyayninkuta qhechun. 21Sumaj runaspaj qhawasqa kajkunata manakajpaj qhawachin, sinch'i kallpayojkunatataj mana kallpayojta saqen. 22Diosqa mana jayk'ajpis rikukoj kajta sut'iman rikhurichin, tukuy ima pakasqa kaj imastataj sut'iman orqhon. 23Payqa nacionesta ashkhayachin, chantá Payllataj chinkachin. Nacionesta ch'eqerachin, Payllataj tukuynejmanta paykunata tantaykun. 24Diosqa uj nacionmanta kurajkunaj yuyayninkuta qhechun. Mana mayman riy atina ch'in pampapi pawichin. 25Chaypi llankhaykachaspa laqhapi jina purinku; machasqasta jina kayman jaqayman chankaykachachispa purichin.


text: 1Salomonpa aswan munay takin. 2Much'aykuwanaykitan munaykushani, munaykukuyniykiqa vinomantapas aswan misk'iraqmi, 3hawinaykikunaq q'apayninmantapas aswan sumaqraqmi. Sutiykita uyariyqa q'apaq hawinata muskhiykuy hinaraqmi. ¡Chaychá sipaskunaqa munakusunkiku! 4Pusakuway, ¡phawasunchis! Reyniymi kanki, wasiykiman pusakuway. Takiqkunan ninku: Qanwanmi q'ochukusaqkupas kusikusaqkupas, munakuyniykitaqa vinomantapas aswantaraqmi yuyarisaqku. ¡Chaychá munakusunkiku! 5Jerusalén warmikuna, yanachan kakuni, ichaqa munaychallañan, ch'inneqpi tiyaq Cedar runakunaq karpan hina yanacha, Salomonpa karpanpi cortinakuna hina munayllañan. 6Ama qhawaykuwaychischu yanacha kakuqtiy, intiq q'aspasqan kakuqtiy. Turaykunan ñoqapaq phiñakurqanku, hinaspan uvas chakrakuna qhawaqta churaykuwarqanku, ñoqaq chakraytataq mana yuyarikurqanichu. 7Willaway, sonqo rurulláy, ¿maypin michishanki? ¿Maypin chawpi p'unchayta ovejakunata puñurachishanki? Paqtan uywakunaq qayllanpi purishaqtiy michiq-masiykikuna yanqa purikuq warmita hina qhawawankuman. 8Qanqa llapa warmikunamantapas aswan munaychallañan kanki, maypichus michishasqanta mana yachankichu chayqa, ovejakunaq yupinta qatipay, hinaspa michiqkunaq ch'ukllan qayllapi cabrachaykikunata michikamuy. 9Munakusqalláy, qanqa ñoqaqpunin kanki, rey Faraonpa carretan aysaq china caballon hina munaychallañan kanki. 10¡Ima munaymi uyaykiqa k'achanchasqa simp'akuna ukhupi rikhurin! ¡Ima munaymi kunkaykiqa walqanakunawan sumaqchasqa rikhurin! 11Lliphipinanpaq qolqewan chawpinasqa, qori simp'akunatan ruwachipusqaykiku. 12Tiyananpi rey k'iraykusqa kashaqtinmi q'apaq nardo hawinay q'aparirqan. 13Munakusqayqa q'apaq mirra khipucha hinan ñoqapaqqa, qhasqollaypin payqa samakushanpas. 14En-gadi uvas chakrakunamanta apamusqa alheña t'ika mayt'u hinan munakusqayqa kapuwan. 15Munakusqalláy, ¡ima munaymi kanki! ¡Ima sumaq rikch'ayniyoqmi kanki! ¡Ñawiykipas iskay urpi hinan! 16Munakusqalláy, ¡ima munaymi kanki! ¡Sumaq sonqo suwan kanki! Puñunanchisqa munay q'omer q'achu hinan, 17cedromantan wasinchispa kurkunkunaqa, cipresmantan wasi pata k'aspikunapas.


text: 1Diosníy, Reyníy hatunchasqaykin, wiñay-wiñaypaqmi sutiykita saminchasaq. 2Sapa p'unchaymi saminchasqayki, wiñay-wiñaypaqmi sutiykita yupaychasaq. 3Hatunmi Señor Diosqa, payqa ancha hatunmi, yupaychanapaq hinapunin, hatun-kayninmanpas yuyayqa manan aypanchu. 4Sapanka miraypas wawankumanmi ruwasqaykikunata mentanqaku, atiywan ruwasqaykikunatan willanqaku. 5Ancha sumaq qhapaq-atiyniykimantan rimanqaku, ñoqataq musphana ruwasqaykikunamanta rimasaq. 6Manchana atiywan ruwasqaykikunamantan rimanqaku, ñoqataq hatun-kayniykimanta willakusaq. 7Sumaq sonqollaña kasqaykita willakuspan rimanqaku, chaninchayniykitan kusisqa takinqaku. 8Señor Diosqa sumaq sonqon, khuyapayakuqmi, mana usqhay phiñakuqmi, ancha munakuqmi. 9Allinmi Señor Diosqa llapapaq, khuyapayaspan llapa ruwasqanta qhawashan. 10Señor Diosníy, llapa ruwasqaykikunan yupaychasunkiku, qan sonqo runakunan saminchasunkiku. 11Kamachikusqaykiq qhapaq-atiyninmantan rimanqaku, atiyniykitan willakunqaku, 12atiywan ruwasqaykikunata llapa runa yachanankupaq, kamachikusqaykiq ancha sumaq qhapaq-atiynintapas yachanankupaq. 13Kamachikusqaykiqa wiñay-wiñaypaq kamachikuymi, munaychakusqaykiqa wiñay-wiñaypaqmi. Señor Diosqa llapa prometekusqankunatan hunt'an, tukuy ruwasqantapas munakuywanmi qhawarin. 14Señor Diosqa llapa urmaqkunatan aysarin, llapa k'umuykachisqakunatan sayarichin. 15Llapan suyakusunkiku, qantaqmi tiemponpipuni paykunaman mikhuchinki. 16Makiykita kicharispan llapa kawsaqkunata munasqankuwan saksaykachinki. 17Señor Diosqa maychus chanin kaqtapunin ruwan, tukuy ruwayninpipas sumaq sonqon. 18Señor Diosqa llapa waqyakuqninkunaq sispallanpin kashan, hayk'an cheqaq sonqowan waqyakuqninkunaq qayllallanpin kashan. 19Manchakuqninkunaq munasqantan hunt'an, waqyakusqankutan uyarin, paykunatan qespichin. 20Señor Diosqa llapa munakuqninkunatan waqaychan, llapa millay runakunatan ichaqa chinkachin. 21Simiywanmi Señor Diosta yupaychasaq. Tukuy runa ch'uya sutinta yupaychachun kunanpas wiñaykamapas.


text: 1Diosníy, Qanmin Diosniy kanki. Imata jina mask'ayki. Qanmanta ch'akisqa kani; tukuy sonqo, tukuy alma Qanta munayki, mana yakuyoj ch'aki jallp'a jina. 2Yupaychana wasiykipi rikusuyta munani, qhawaytataj munani atiyniykita, jatun kayniykej k'anchaynintawan. 3Munakuyniykeqa kawsaymanta aswan sumaj kasqanrayku, simiywan jatunchasqayki. 4Kawsanaykamaqa Qanmanta allinta parlasaj. Makisniyta oqharispa, Qanmanta mañakusaj. 5May kusisqa, sajsasqataj almay kanqa, jatun mikhuypi sajsakoj runa jina. Kusiy takiykunawan simeyqa yupaychasonqa. 6Puñunaypi sirisqa kashaspa, Qanmanta yuyarikuni, Qampitaj unanchani. 7Qanmin kanki ari yanapawajqa. Lijrasniyki urapi kusisqa takirikuni. 8Almayqa Qanman k'askakun; paña makiykeqa mana kachariwanchu. 9Wañuchiwayta munajkunarí ukhu pachaman chinkaykonqanku. 10Espadawan wañuchisqa kanqanku, atojkunataj ayasninkuta oqoykonqanku. 11Reytajrí Diospi kusikonqa. Diospa sutimpi jurajkunaqa takispa Payta jatunchanqanku. Llullakojkunaj siminkutajrí wisq'asqa kanqa.


text:
Sirimavo Bandaranaike
Sirimavo Ratwatte Dias Bandaranaike, Sirimavo Bandaranaike sutipaq warmika (* 17 ñiqin ayriway killapi 1916 watapi paqarisqa Kulumbu llaqtapi - 10 ñiqin kantaray killapi 2000 watapi paqarisqa Kulumbu llaqtapi). Sri Lankapi pulitiku.
1994 watamanta 2000 watakama ñawpaq kuti Sri Lankapa Uma kamayuqnin karqan.
Tayta: Barnes Ratwatte Dissawe; Mama: Rosalind Mahawelatenne Kumarihamy.
Ñawpaq runa: Solomon Bandaranaike
Wawakuna: (3) Chandrika Kumaratunga, Sunethra Bandaranaike wan Anura Bandaranaike.
Yachay wasi: St Bridget's Convent, Colombo.
Alma mater:
Qillqaqkuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqapi suyukunata uyarinakunatapas tarinki kaymantam: Sirimavo Bandaranaike.
- (kastilla simipi) Fundación CIDOB